Tentera laut AS sekat 24 video penampakan UFO, bimbang ‘keselamatan negara’
Oleh KOSMO!

12 September 2022, 10:00 pm
WASHINGTON – Tentera Laut Amerika Syarikat (AS) didakwa menyekat pelepasan sebilangan klip video memaparkan kemunculan objek terbang tidak dikenali (UFO) kerana dianggap ‘memudaratkan keselamatan negara’, lapor akhbar Daily Star semalam.
Ketua-ketua tentera dikatakan memegang sekurang-kurangnya 24 video UFO yang tidak dapat dijelaskan yang belum pernah dilihat oleh orang ramai.
Ia berkaitan dengan 19 penampakan berasingan pada separuh kedua tahun 2019.
Sebuah laman web yang menumpukan penyiasatan UFO membuat permintaan untuk menyiarkan video itu kepada orang awam.’
“Pengeluaran maklumat ini akan membahayakan keselamatan negara kerana mungkin membekalkan maklumat berharga mengenai operasi Jabatan Pertahanan, Tentera Laut kepada musuh mengenai kelemahan dan/atau keupayaan.
“Tiada bahagian video yang boleh diasingkan untuk dikeluarkan,” kata timbalan pengarah Akta Kebebasan Maklumat Tentera Laut, Gregory Cason.

Menurut Cason, pihaknya telah menyahklasifikasikan tiga video yang memaparkan pertemuan antara juruterbang dan Tentera Laut Top Gun serta fenomena udara yang tidak dapat dikenal pasti yang didedahkan kepada orang awam dua tahun lalu.
Beliau berkata, ketua-ketua tentera menganggap tindakan itu tidak boleh dilakukan ‘tanpa merisikokan keselamatan negara’.
Bagaimanapun, ketua laman web The Black Vault merancang untuk membuat rayuan mengenai video tersebut.
Perbalahan itu berlaku ketika Kerajaan AS menyiasat 144 laporan pertembungan antara juruterbang tentera dan objek terbang misteri. – AGENSI


Dua sepupu berusia 11 tahun maut dilanggar lori, kereta
Oleh MOHAMAD HAFIZI BIN MOHD SAID

12 September 2022, 11:21 pm
TELUK INTAN – Dua orang sepupu maut setelah motosikal yang dinaiki mereka dilanggar oleh dua buah kenderaan ketika keluar daripada simpang jalan di Parit 7A, Sungai Manik di sini tengah hari tadi.
Mangsa merupakan pelajar lelaki sekolah rendah berasal dari Labu Kubong, Teluk Intan dan Kampung Batu 2 Sungai Pinang, Klang, Selangor.
Ketua Polis Daerah Hilir Perak, Asisten Komisioner Ahmad Adnan Basri berkata, kedua-dua mangsa berusia 11 tahun itu meninggal dunia dilokasi kejadian akibat cedera parah.
Menurut Ahmad Adnan, pihak polis telah menerima panggilan daripada orang awam pada pukul 12.10 tengah hari yang memaklumkan terdapat kemalangan jalan raya melibatkan sebuah motosikal, sebuah kereta dan sebuah lori.
Katanya, siasatan awal mendapati kedua-dua kanak-kanak berkenaan sedang menaiki motosikal jenis Honda Ex-5 keluaran 1995 dari arah Parit 7B, Sungai Manik menghala ke jalan besar.
“Setibanya mereka di lokasi kejadian mangsa telah keluar daripada simpang secara mengejut dan dilanggar oleh sebuah lori jenis Hino dari arah Langkap menghala ke Teluk Intan.

“Akibat pelanggaran berkenaan penunggang dan pembonceng motosikal tersebut tercampak ke laluan sebelah dan dilanggar sebuah kereta jenis Proton Waja dari arah Teluk Intan menghala ke Langkap,” katanya dalam satu kenyataan di sini hari ini.
Tambahnya lagi, akibat pelanggaran tersebut mangsa tercampak di tengah jalan dan mengalami kecederaan parah di kepala sebelum disahkan meninggal dunia oleh pasukan perubatan. – KOSMO! ONLINE.


Nuafal dah macam abang saya – Nuha Bahrin
Oleh SAIRUL ZAMRI MISRANI

12 September 2022, 8:22 pm
PETALING JAYA – Penyanyi, Nuha Bahrin mengakui dia tidak mempunyai apa-apa hubungan istimewa dengan rakan duetnya dalam lagu Casablanca, Naufal Azrin.
Kata Nuha, hubungan dia dan Naufal ibarat seorang abang dengan adik dan mereka berdua selesa sekadar bergelar kawan.
“Kami tidak bercinta. Naufal ibarat abang bagi saya.
“Buat masa ini, kami selesa berkawan. Tapi tak adalah saya ‘friend zone’ dia,” katanya.
Nuha ditemui usai sidang akhbar Ijab & Qabul Wedding Expo di Hotel Tabung Haji, Kelana Jaya di sini petang tadi.
Pada majlis tersebut, pasangan duet sensasi itu diumumkan sebagai duta ekspo pengantin tersebut yang bakal berlangsung di Dewan Raja Muda Musa, Shah Alam pada 23 hingga 25 September ini.

Sementara itu, Naufal memberitahu, buat masa ini, dia hanya ingin fokus kepada kerjaya seninya dan tidak mahu memeningkan kepala memikirkan tentang perkahwinan atau teman istimewa.
“Kerjaya seni saya pun baru bermula. Buat masa ini saya tak boleh nak komen pasal teman istimewa apatah lagi perkahwinan.
“Saya mahu beri tumpuan kepada bidang ini dan keluarga saya sahaja,” ujarnya.
Terdahulu, sekeping foto memaparkan Nuha dan Naufal segak mengenakan busana pengantin berona putih tular dalam media sosial hingga menjadi persoalan dan tanda tanya netizen.
Sebelum ini, kedua-dua nama penyanyi muda itu tular dan meraih populariti hingga ke Indonesia disebabkan lagu hit mereka. – KOSMO! ONLINE


Genggam trofi AIM umpama mimpi – Ernie Zakri
Oleh MOHAMMAD SHAHEMY AZMI

12 September 2022, 8:10 pm
PETALING JAYA – Kemenangan membolot dua trofi termasuk anugerah kategori Persembahan Vokal Terbaik Di Dalam Lagu (Wanita) menerusi lagu Sinar Mata Hati di Anugerah Industri Muzik ke-23 (AIM 23) semalam diibaratkan penyanyi Ernie Zakri umpama mimpi menjadi.
Menurut Ernie, 30, sejak berusia 15 tahun lagi, dia sudah mengimpikan untuk menggenggam trofi AIM yang juga menjadi impian kebanyakan penyanyi lain.
“AIM adalah anugerah yang ditunggu-tunggu setiap penyanyi termasuk saya. Bahkan sejak berusia 15 tahun lagi, saya sudah bercita-cita untuk membawa pulang trofi anugerah berprestij ini.
“Saya pernah mengadu pada suami (Syamel) bahawa saya teringin hendak memenangi anugerah di AIM sebab dia pernah memenanginya, sedangkan rezeki saya belum lagi,” kata Ernie.
Ujar pemilik lengkap Nur Ernie Shahirah Zakri itu, dia berasa sangat gembira apabila namanya tercalon bersama rakan artis lain dalam senarai akhir bagi beberapa kategori di AIM selepas lima tahun anugerah tersebut direhatkan.
“Bila nama saya dicalonkan selepas lima tahun AIM tidak diadakan, sudah tentu saya berasa sangat gembira. Sekurang-kurangnya pencalonan ini memberi semangat untuk saya bekerja lebih keras.

“Sekarang ada sebab mengapa saya perlu buat yang terbaik. Kemenangan ini adalah sesuatu yang bermakna bagi saya pada tahun ini. Alhamdulillah,” jelasnya.
Pada masa sama, Ernie juga bersyukur apabila hasil kerja seninya selama ini dinilai dan diangkat sebagai yang terbaik (pemenang).
“Saya berasa sangat bersyukur. Juri yang menilai saya pun terdiri dalam kalangan individu yang profesional dalam bidang muzik.
“Bagi saya, anugerah AIM merupakan penghargaan yang perlu ada dalam kerjaya saya. Hari ini (semalam) Allah SWT telah makbulkannya,” katanya.
Selain Persembahan Vokal Terbaik Di Dalam Lagu (Wanita), Ernie turut membawa pulang trofi Lagu Pop Terbaik  menerusi Goodbye Hello, duet bersama suaminya, Syamel dalam AIM 23 yang berlangsung di Auditorium Majlis Bandaraya Shah Alam (MBSA), semalam. – KOSMO! ONLINE


Sukma: Juara bertahan, Perak langkah kiri
Oleh MOHD. FITRIE MUHAMAD

12 September 2022, 9:06 pm
SKUAD bola sepak Selangor cipta kejutan awal pada penganjuran Sukan Malaysia (Sukma) 2022 apabila menewaskan juara bertahan, Perak 2-0 pada aksi Kumpulan A di Arena Universiti Malaya (UM), hari ini.
Sekali terpaksa berdepan Perak yang miliki reputasi hebat dalam saingan Sukma, Selangor nyata tidak menunjukkan rasa gerun apabila dilihat lebih mendominasi permainan.
Mohd Khairil Mohd Zain terlebih dulu meletakkan Selangor di depan pada minit ke-25 dan walaupun turut memiliki peluang terbaik, aspek sentuhan penyudah jelas mengecewakan Perak.
Ketika aksi hampir berakhir 1-0, Pengiran Ilham Mohd Ag Jumaat terus menambah derita Perak dengan menyumbangkan jaringan kedua pada penghujung babak kedua.
Dalam satu lagi perlawanan Kumpulan A di Stadium Universiti Kebangsaan Malaysia (UKM), Wilayah Persekutuan berjaya menewaskan Negeri Sembilan 1-0.
Rabu ini, Perak bakal berdepan tugas getir dan perlu menewaskan Wilayah Persekutuan pada aksi kedua di Stadium UKM manakala Negeri Sembilan akan membuat perhitungan dengan Selangir di Arena UM. – KOSMO! ONLINE.


Album lagu ‘sampah’ beri tuah buat Yonnyboii
Oleh HANISAH SELAMAT

12 September 2022, 7:30 pm
SHAH ALAM – Penyanyi rap dan komposer muda, Yonnyboii tidak menyangka Yonny (Deluxe Version) yang dirasakan memuatkan lagu ‘sampah’ membawa tuah apabila merangkul trofi Album Terbaik di Anugerah Industri Muzik ke-23 (AIM 23), malam tadi.
Lebih bermakna, kemenangan tersebut melayakkan pemilik nama sebenar Muhammad Haqeem Nuriman Nor Azrin, 24, itu menerima insentif Dana Kandungan Digital (DKD) berjumlah RM200,000 daripada Kementerian Komunikasi dan Mutimedia (K-KOM) berserta trofi.
Katanya, sebelum itu dia memang tidak memberikan perhatian terhadap pembikinan buah tangan yang menghimpunkan karya garapan lama itu selepas berasa kurang bagus hingga membuatkannya fokus terhadap karya baharu.
“Tak terfikir pun dapat merangkul trofi ini melihatkan kehebatan naskhah lain. Tambahan pula saya dan kawan-kawan yang terbabit dalam pembikinannya tidak meletakkan sasaran terhadap album ini kerana dibuat macam ‘main-main’.
“Album ini juga disempurnakan dalam tempoh dua bulan, sekali gus menjadi album paling pantas saya pernah siapkan. Proses rakaman dibuat di rumah saja berikutan fasa berkurung waktu itu.
“Sejujurnya seleksi yang dimuatkan dalam album ini saya pernah kategorikan sebagai ‘sampah’ dan diketepikan dahulu bagi memberikan fokus untuk single terbaharu.

“Jadi apabila pihak pengurusan meminta saya siapkan, baru saya teruskan kerja yang tertangguh. Ternyata Deluxe Version sangat berbaloi direalisasikan,” katanya ketika ditemui selepas AIM23.
Malah, pencipta muda berbakat besar itu turut mengakui perspektif terhadap sesuatu karya terus berubah yang mendorongnya menghasilkan naskhah lebih berkualiti pada masa datang.
“Tiada yang mustahil dan bagi saya setiap pengkarya perlu berani mengetengahkan hasil ciptaan mereka. Mungkin biasa pada padangan mata sendiri, tetapi unik dilihat orang lain.
“Kerja muzik adalah tugasan yang diamanahkan untuk saya. Walaupun harus serius, muzik juga tempat untuk bergembira. Kalau kerja tanpa rasa seronok, itu akan membuat saya tertekan.
“Tanggungjawab saya selepas ini adalah untuk terus menghasilkan karya yang lebih baik dan kemenangan ini membuktikan, setiap usaha pasti akan peroleh kejayaan,” katanya.
Sementara itu, insentif DKD yang diraih Yonnyboii pada malam acara yang berlangsung di Auditorium Majlis Bandaraya Shah Alam (MBSA) itu adalah sebagai galakan kepada penggiat industri kreatif.
Jumlah keseluruhan dana yang disalurkan pada AIM23 adalah sebanyak RM320,000 dengan RM50,000 diberikan untuk Lagu Terbaik yang dimenangi Goodbye Hello nyanyian Syamel dan Ernie Zakri.
Seorang lagi penerima dana sama dengan jumlah RM50,000 adalah untuk Artis Baharu Terbaik yang dimenangi Vaneesa Reynauld, dan RM20,000 lagi diserahkan kepada pemenang Video Muzik Terbaik menerusi lagu Gatal (Janna Nick). – KOSMO! ONLINE


Pesawat komersial pertama mendarat di LTAM
Oleh MUHAMMAD SHAHIZAM TAZALI

12 September 2022, 7:01 pm
MELAKA – Lapangan Terbang Antarabangsa Melaka (LTAM) di Batu Berendam di sini menerima kehadiran pelancong domestik dan antarabangsa selepas tiga tahun ditutup akibat Covid-19.
Pengerusi Jawatankuasa Pelancongan, Warisan dan Kebudayaan Melaka, Datuk Muhammad Jailani Khamis berkata, pembukaan semula penerbangan LTAM itu dibuat selepas perbincangan teliti dengan pelbagai pihak di peringkat Persekutuan.
Menurut beliau, pengaktifan semula lapangan tersebut dianggap penting bagi menerima lebih ramai pelawat untuk merancakkan semula sektor pelancongan Melaka.
“Hari ini merupakan hari pertama LTAM beroperasi dengan menerima penerbangan domestik dan antarabangsa oleh Batik Air.
“Batik Air memperkenalkan laluan penerbangan dari atau ke Pulau Pinang dan Pekanbaru di Indonesia melalui LTAM setiap hari.
“Ini merupakan berita baik kepada rakyat Melaka, Johor dan Negeri Sembilan untuk menggunakan perkhidmatan berkenaan,” katanya.

Beliau berkata demikian pada sidang akhbar Sambutan Penerbangan Pertama Batik Air ke Melaka di sini, hari ini.
Terdahulu, pesawat Batik Air yang membawa 38 penumpang dari Pulau Pinang menjadi penerbangan pertama mendarat di LTAM pada pukul 11.30 pagi sebelum meneruskan perjalanan ke Pekanbaru dengan membawa 50 penumpang termasuk Muhammad Jailani.
Tambah Muhammad Jailani, Melaka akan meneroka pasaran baharu membabitkan pelancong dari India dan Brunei.
Jelasnya, pasaran baharu itu penting bagi mengurangkan kebergantungan terhadap pelawat dari Asia Timur seperti China, Taiwan dan Jepun.
“Melaka merekodkan kehadiran pelancong seramai 2.48 juta orang setakat Jun lepas iaitu peningkatan sebanyak 234 peratus berbanding tempoh sama tahun lalu,” jelasnya. – KOSMO! ONLINE.


15 Minit MMTV 12 September 2022 | Sultan Selangor Tarik darjah kebesaran Najib, Rosmah
Oleh KOSMO!

12 September 2022, 7:32 pm


Najib sihat ketika keluar hospital- Dr. Noor Hisham
Oleh MOHD RIDZAUDDIN ROSLAN

12 September 2022, 6:46 pm
PUTRAJAYA- Bekas Perdana Menteri, Datuk Seri Najib Razak dilaporkan berada dalam keadaan sihat ketika dibenarkan keluar dari Hospital Kuala Lumpur (HKL) selepas dimasukkan ke pusat perubatan itu pada 9 September lalu.
Ketua Pengarah Kesihatan, Tan Sri Dr. Noor Hisham Abdullah berkata, Najib dimasukkan ke HKL pada Jumaat lalu sebagai kes elektif (bukan kecemasan) bagi memastikan kesihatan beliau berada pada tahap baik dan optimum.
“Pemeriksaan dan ujian berkaitan telah dijalankan oleh pakar perunding kanan bertauliah yang terdiri daripada ketua-ketua perkhidmatan klinikal bagi bidang masing-masing.
“Pihak HKL juga telah mengadakan sidang keluarga (family conference) sebanyak dua kali yang dan dihadiri oleh mantan Perdana Menteri dan ahli keluarga beliau,” katanya dalam satu kenyataan di sini tadi.
Dr. Noor Hisham berkata, keputusan ujian terbabit telah dimaklumkan semasa sidang keluarga itu mengikut amalan professional kedoktoran.
“Mereka juga telah dimaklumkan mengenai keputusan sebulat suara pakar-pakar perunding agar beliau dibenarkan untuk didiscaj dari HKL.

“Dimaklumkan juga bahawa jenis-jenis ubat yang dipreskrib semasa kemasukan wad adalah yang sama jenisnya dan dalam senarai ubatan Kementerian Kesihatan,” jelasnya.
Kata beliau, keadaan Najib juga sihat sebelum dibenarkan discaj daripada HKL.
“KKM ingin memaklumkan bahawa kami komited dan telus dalam pemberian perkhidmatan kesihatan kepada mana-mana individu, namun pada masa sama mempunyai tanggungjawab mematuhi tata etika kerahsiaan pesakit di bawah Akta Perubatan 1971 (Pindaan 2012).
“Sebarang maklumat terperinci mengenai kesihatan seseorang pesakit boleh dikemukakan kepada Mahkamah sekiranya diarahkan Mahkamah,” tegasnya. – KOSMO! ONLINE.


Suami mengadu isteri boros habiskan wang belanja RM100 dalam 25 hari
Oleh KOSMO!

12 September 2022, 8:00 pm
JAKARTA – Sebuah hantaran media sosial menjadi perdebatan hangat dalam kalangan netizen di Indonesia kerana memaparkan luahan hati seorang lelaki yang merungut mengenai sikap ‘boros’ isterinya yang didakwa menghabiskankan duit belanja bulanan sebanyak 350,000 rupiah (RM106) dalam masa 25 hari.
Menurut portal berita Wolipop, lelaki berkenaan berkata, dia berasa marah kerana isterinya menghabiskan wang sejumlah itu dalam masa hanya 25 hari sedangkan ia merupakan duit belanja untuk digunakan selama sebulan.
“Diberi duit belanja 350,000 rupiah (RM106), baru 25 hari sudah habis digunakan sedangkan itu duit bulanan.
“Sebagai suami, saya hairan bagaimana dia membelanjakan wang secara boros begitu. Apabila ditanya ke mana habisnya duit, dia marah, mengamuk, mengugut, mogok enggan masak dan macam-macam lagi.
“Boros dan cepat naik marah. Wajarkah kalau saya cari pengganti atau berkahwin lagi,” kata lelaki berkenaan.
Hantaran tersebut menjadi tular dengan netizen memberikan pelbagai komen.

“Anda fikir barang kelengkapan atau makanan murah sekarang? Cuba fikir, sekarang ini tahun berapa, semua barangan sudah naik harga. Cuba anda jadi suri rumah dan pergi ke pasar,” kata seorang netizen.
“Semoga semua wanita dijauhkan dengan lelaki seperti ini,” kata seorang lagi pengguna. – Agensi


Wanita pegang sepanduk anti sistem beraja ditahan
Oleh KOSMO!

12 September 2022, 7:00 pm
LONDON – Seorang wanita ditahan kerana memegang sepanduk antimonarki semasa perhimpunan rakyat jelata yang berkabung atas kemangkatan Ratu Elizabeth II di Edinburgh semalam, lapor akhbar Metro UK.
Wanita berkenaan ditahan di luar Gereja St Giles, di mana keranda monarki berkenaan disimpan bermula hari ini selepas ditempatkan di Istana Holyroodhouse selama semalaman.
Kejadian itu berlaku beberapa minit sebelum Raja Charles III diumumkan sebagai monarki baharu di hadapan rakyat Scotland, petang semalam.
Wanita berkenaan memegang sepanduk bertulis ‘imperialisme, hapuskan monarki’.
Beberapa anggota polis muncul di belakangnya dan membawa dia pergi dari situ serta disusuli tepukan orang ramai.
Seorang lelaki menjerit sambil berkata: “Lepaskan dia, ia satu kebebasan bersuara.”

Ia kemudian disambut oleh seorang lagi individu sambil berkata: “Tolong hormati (kemangkatan baginda).”
Seorang jurucakap polis berkata, wanita berusia 22 tahun itu ditahan kerana melanggar ketenteraman.
“Saya percaya bahawa setiap orang mempunyai hak untuk memprotes, namun ini bukan lokasi dan masa yang betul (untuk melakukan protes).
“Ia amat biadab untuk dilakukan dalam upacara seperti ini,” kata seorang penduduk dari Livingston, Helen Smith. – Agensi


Hanya satu peratus watak Muslim ditampilkan dalam rancangan televisyen
Oleh KOSMO!

12 September 2022, 7:30 pm
WASHINGTON – Satu kajian mendapati bahawa umat Islam yang membentuk satu perempat penduduk dunia, kurang membuat penampilan di kaca televisyen bahkan sekiranya muncul, mereka digambarkan sebagai stereotaip dan cetek, lapor stesen penyiaran CNN semalam.
Dalam kajian tersebut, pasukan penyelidik Sekolah Komunikasi dan Kewartawanan Universiti Southern California menganalisis lebih 200 siri televisyen yang disiarkan antara 2018 hingga 2019, bertujuan untuk memahami bagaimana orang Islam digambarkan dalam rancangan popular.
Mereka mendapati hanya satu peratus daripada watak yang bercakap adalah Muslim, walaupun 25 peratus penduduk dunia beragama Islam.
Daripada keseluruhan 200 siri televisyen, hanya 12 watak utama beragama Islam. Tujuh daripada watak utama Muslim adalah pelaku atau mangsa keganasan fizikal yang merupakan sebahagian daripada stereotaip yang berleluasa terhadap watak Muslim, demikian menurut penyelidik.
Kajian itu memberi tumpuan kepada siri episod berskrip dari Amerika Syarikat (AS), Britain, Australia dan New Zealand.
Sekitar 87 peratus daripada rancangan yang dikaji tidak memasukkan walaupun satu watak Muslim yang bercakap.

Umat Islam yang digambarkan adalah cenderung ke arah stereotaip dan tidak mempunyai kepelbagaian yang mencirikan populasi Islam sebenar, jelas kajian itu.
Lebih separuh daripada watak Islam adalah lelaki dan kebanyakan mereka adalah dari Asia Barat.
Orang Islam cenderung untuk digambarkan sebagai ‘asing’, bercakap bahasa Inggeris dengan aksen atau tidak menggunakan bahasa Inggeris sama sekali.
Hampir satu pertiga daripada watak Islam bertindak ganas terhadap watak lain dan 40 peratus menjadi sasaran keganasan.
Wanita Islam pula cenderung digambarkan sebagai ‘takut dan terancam’. Mereka kebanyakannya ditampilkan sebagai mangsa ancaman dan keganasan. – AGENSI


62 lokaliti Klang berisiko banjir, taburan hujan sehingga 400 milimeter
Oleh MOHAMAD NAUFAL MOHAMAD IDRIS

12 September 2022, 7:42 pm
KLANG – Sebanyak 62 lokaliti sekitar daerah ini dikenal pasti berisiko banjir akibat fenomena air pasang ditambah dengan taburan hujan dalam tempoh sama di antara 100 hingga 400 milimeter (mm) mulai pertengahan September ini susulan peralihan monsun hasil jangkaan Jabatan Meterologi.
Pengerusi Jawatankuasa Pengurusan Bencana Daerah (JPBD) Klang, Shahman Jalaludin berkata, antara kawasan dikenalpasti adalah Telok Gong, Pulau Indah dan sekitar Sungai Serdang.
Katanya, lokaliti itu sahaja dianggarkan mempunyai jumlah penduduk lebih 10,000 orang.
“Pejabat Daerah dan Tanah (PDT) Klang, Majlis Perbandaran Klang (MPK), Jabatan Pengairan dan Saliran (JPS) Klang dan beberapa agensi lain telah membuat persiapan bagi menghadapi banjir ini.
“Mengambil iktibar kejadian bah besar di daerah ini tahun lalu, kita juga telah menubuhkan pasukan Tindak Balas Kecemasan Komuniti (CERT) sebagai pasukan respon awal untuk melakukan kerja-kerja menyelamat sekiranya banjir berlaku,” katanya semasa melakukan tinjauan di jeti nelayan Kampung Tok Muda, di sini, hari ini.
Jelas beliau, Pusat Hidrografi Nasional, Klang turut menjangkakan paras air laut boleh mencecah 5.5 meter (m) dari bulan ini hingga Disember.

Tambahnya, fenomena tersebut boleh menyebabkan air laut melimpah masuk ke sekitar kawasan penempatan dan membawa kepada risiko bencana banjir di kawasan penempatan penduduk.
“Pada pagi ini, ketinggian air laut adalah 5.46m namun tiada berlaku ban pecah.
“Apapun, orang ramai tidak perlu bimbang mengenai fenomena ini namun saya meminta mereka mematuhi arahan sekiranya diminta berpindah,” ujarnya.- KOSMO! ONLINE.


Mahkamah: Saksi nampak tubuh Emelia Hanafi lebam
Oleh NUZULSHAM SHAMSUDDIN

12 September 2022, 7:31 pm
KUALA LUMPUR – Seorang anggota polis memberitahu Mahkamah Majistret di sini hari ini bahawa dia melihat kesan lebam pada tubuh badan Emelia Hanafi semasa wanita itu membuat laporan berhubung dakwaan dipukul bekas suaminya, Datuk SM Faisal SM Nasimuddin, tujuh tahun lalu.
Saksi pendakwaan kelima, Koperal Mahmood Riad Mohd. Noor, 47, yang ketika itu bertugas di Balai Polis Sri Hartamas di sini berkata, kesan kecederaan itu dilihat semasa Emilia berada di balai polis pada 23 November 2015.
“Semasa saya mengambil laporan polis wanita tersebut (Emelia), saya nampak kecederaan di tubuh badan dengan jelas. Terdapat kesan lebam, tetapi saya tidak ingat di bahagian mana,” katanya ketika membaca pernyataan saksinya.
Bercerita lanjut, semasa memberi keterangan, saksi itu memberitahu, semasa Emilia ke balai, wanita itu menangis selain memaklumkan dia dicekik di leher serta dipukul.
Bagaimanapun, saksi itu tidak dapat mengingati kesan lebam secara terperinci (bahagian tubuh) dan kecederaan yang dialami mangsa.
Terdahulu, saksi itu memberitahu, semasa beliau mengambil laporan daripada Emilia, beliau baru mengetahui wanita tersebut adalah isteri Datuk SM Faisal dan namanya Datin Emelia Hanafi (ketika itu).

“Datin datang ke kaunter pertanyaan untuk membuat laporan polis berkaitan dirinya dipukul suami. Saya membawa Datin (Emilia) ke bilik Triaj (Triage Service) dan memintanya mendapatkan rawatan di hospital,” katanya.
Semasa prosiding, ketika pemeriksaan utama oleh Timbalan Pendakwa Raya, Zahida Zakaria saksi dirujuk dengan gambar kecederaan mangsa semasa hari kejadian dan beliau memberitahu terdapat kesan lebam di tangan kanan dan kiri serta mata wanita itu.
Disoal Zahida mengenai perempuan yang dimaksudkan dalam pernyataan saksinya dan Mahmood Riad yang kini bertugas di Bahagian Pusat Kawalan Balai Polis Pantai, Kuala Lumpur menjawab ‘Datin Emilia Hanafi’, sambil mengecam Emilia yang berada di mahkamah hari ini.
Sementara itu, dalam pemeriksaan balas oleh peguam SM Faisal, Datuk Akberdin Abdul Kader, saksi itu bersetuju dengan cadangan peguam bahawa dia menerima laporan polis ini yang dibuat Emelia.
Mahmood Riad juga turut bersetuju dengan peguam bahawa seorang lagi anggota polis di balai polis yang sama telah mengambil laporan yang dibuat oleh SM Faisal pada tarikh sama (23 November 2015) selain turut bersetuju pegawai penyiasat yang dikenali sebagai Puan Rosnani telah menyiasat laporan polis yang dibuat oleh Emilia dan SM Faisal.
Perbicaraan di hadapan Majistret Nadia Othman bersambung lagi Rabu ini.
Mengikut pertuduhan, SM Faisal, 43, didakwa dengan sengaja menyebabkan kecederaan ke atas Emilia, 43, yang merupakan isterinya (ketika kejadian) di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.
Pertuduhan dikemukakan mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan. – KOSMO! ONLINE.


KPLB siap sedia hadapi kemungkinan banjir
Oleh KAMARIAH KHALIDI

12 September 2022, 7:16 pm
PUTRAJAYA- Kementerian Pembangunan Luar Bandar (KPLB) sudah membuat persediaan rapi termasuk mengeluarkan prosedur operasi standard (SOP) bagi menghadapi banjir yang dijangka melanda negara menjelang November ini.
Menteri KPLB, Datuk Seri Mahdzir Khalid berkata, pihaknya mengambil maklum mengenai perubahan cuaca serta ramalan yang dikeluarkan oleh Jabatan Meteorologi Malaysia (MetMalaysia) berkenaan Monsun Timur Laut (MTL).
“Kita sudah ada pengalaman banyak kali membabitkan bencana banjir jadi persediaan peringkat awal telah dikeluarkan SOP oleh Ketua Setiausaha (Datuk Ramlan Harun) kepada semua agensi di bawah KPLB.
“Kalau dijangka bulan November (banjir) jadi dalam masa kira-kira 45 hari apa yang patut dibuat, perkara-perkara itu patut digerakkan (dari) sekarang. Kita ambil contoh KEDA (Lembaga Kemajuan Wilayah Kedah) ada banyak daerah jadi daerah mana yang selalu banjir, apa yang patut dilakukan di situ dan apa yang perlu disediakan,” katanya.
Beliau berkata demikian dalam sidang media selepas menyampaikan watikah pelantikan kepada 212 anggota Jawatankuasa Pembangunan dan Keselamatan Kampung Persekutuan (JPKKP) Negeri Selangor di sini hari ini.
Jelas beliau, penyelarasan dari segi tindakan yang diperlukan turut disediakan bagi menghadapi sebarang kemungkinan bencana.

“Kita bersedia ke arah itu, kalau nak ada perahu berapa banyak diperlukan, kalau makanan kena cari kedai makan (yang sesuai) jangan bila sudah banjir baru hendak selaraskan semua,” ujarnya.
Terdahulu media melaporkan Jawatankuasa Pengurusan Bencana Daerah diaktifkan segera bagi menghadapi MTL yang dijangka bermula November.
Perkara itu diputuskan dalam mesyuarat Jawatankuasa Pengurusan Bencana Pusat hari ini yang dipengerusikan Perdana Menteri, Datuk Seri Ismail Sabri Yaakob.
Ismail Sabri berkata, peruntukan sebanyak RM2.59 juta disediakan bagi menaik taraf kemudahan asas dan fasiliti di semua Pusat Pemindahan Sementara seperti penyediaan bilik mandi serta tandas. – KOSMO! ONLINE.


Kerajaan peruntuk RM7 juta bangunkan industri bioteknologi negara
Oleh MARLIA ZAKARIA

12 September 2022, 5:14 pm
KUALA LUMPUR – Kerajaan mengumumkan memperuntukan RM5 juta dalam usaha menggalakkan perkembangan syarikat-syarikat tempatan dalam industri bioteknologi menerusi program Bio-based Accelerator (BBA) yang telah dilaksanakan oleh Bioeconomy Corporation.
Perdana Menteri Datuk Seri Ismail Sabri Yaakob berkata, program anjuran Kementerian Sains, Teknologi dan Inovasi (MOSTI) ini amat signifikan memandangkan MOSTI mempunyai ekosistem yang kondusif bagi menyokong pembangunan industri bioteknologi negara untuk kesejahteraan Keluarga Malaysia.
“Baru-baru ini MOSTI dan Kementerian Kewangan (MOF) telah mengadakan sesi konsultasi dan MOSTI telah memohon peruntukan bagi menggalakkan perkembangan syarikat-syarikat tempatan dalam industri bioteknologi menerusi program Bio-based Accelerator (BBA) yang telah dilaksanakan oleh Bioeconomy Corporation,” katanya.
Beliau berkata demikian ketika berucap di Majlis Pelancaran Dasar Bioteknologi Negara (DBN) 2.0 bertemakan ‘Ke Arah Masyarakat Bioinovasi’ di Pusat Dagangan Dunia Kuala Lumpur (WTCKL).
Dalam masa sama, Ismail Sabri turut mengumumkan peruntukan sebanyak RM2 juta bagi melaksanakan program Biomalaysia.
“Saya berharap Pameran BioMalaysia akan dapat dianjurkan pada tahun 2023 dengan jayanya dan menarik lebih ramai pemain industri serta pelabur asing dan tempatan.

“Sekali lagi saya memberi jaminan bahawa kerajaan sentiasa menyokong penuh Dasar Bioteknologi Negara 2.0 (DBN 2.0) dan yakin ia akan memberi impak positif kepada Keluarga Malaysia dalam memacu sosioekonomi negara ke arah kualiti hidup yang lebih baik berasaskan kepakaran dan inovasi tempatan,” katanya.
Dalam pada itu katanya, DBN 2.0 turut memberi tumpuan kepada tiga perkara iaitu pertama, Bioteknologi Pertanian dan Jaminan Makanan. Kedua, Penjagaan Kesihatan dan Kesejahteraan dan ketiga, Bioteknologi Perindustrian dan Ekonomi Kitaran.
” Dasar ini juga akan memperkukuhkan ekosistem bioteknologi sedia ada serta menjadi katalis dalam menyelesaikan cabaran negara berkaitan sekuriti makanan, pengurusan pandemik dan krisis perubahan iklim menerusi kaedah penyelesaian bioteknologi tempatan,” katanya. – KOSMO! ONLINE.


Protes kecam kenaikan kos sara hidup di Austria
Oleh KOSMO!

12 September 2022, 6:00 pm
VIENNA – Beribu-ribu orang membanjiri jalan-jalan di ibu kota Austria, Vienna pada Sabtu lalu untuk membantah kenaikan kos sara hidup dengan orang ramai mengecam kerajaan dan ‘agenda global’, lapor laman berita RT semalam.
Dianggarkan sekitar 3,000 orang mengambil bahagian dalam perhimpunan tersebut, lapor akhbar Heute yang memetik pasukan polis Vienna.
Perhimpunan lain digelar ‘perarakan patriot’ turut diadakan di pusat bandar Vienna. Pasukan keselamatan mengawal ketat laluan yang digunakan oleh kumpulan penunjuk perasaan, manakala kedua-dua protes berlangsung tanpa sebarang insiden buruk.
Penunjuk perasaan mendakwa bahawa kerajaan Austria mengecewakan rakyatnya sendiri dan berkhidmat untuk kepentingan ‘agenda global’. Sebilangan aktivis mengecam mandat vaksinasi wajib, tetapi isu dominan pada hari kejadian merupakan kos tenaga yang melonjak dan krisis inflasi.
Kumpulan penunjuk perasaan menggesa supaya ‘sekatan bunuh diri’ oleh kerajaan Australia dimansuhkan. Terma itu merujuk kepada langkah-langkah sekatan yang dikenakan oleh Barat termasuk Vienna, ke atas Russia susulan operasi ketenteraan Moscow di Ukraine.
Sebilangan penunjuk perasaan mengecam dasar Pertubuhan Perjanjian Atlantik Utara (NATO) yang mereka anggap ‘dahagakan perang’ dan agenda pententeraan di Eropah secara umum.

Aktivis-aktivis juga memperingati ‘mangsa vaksinasi’ dalam kedua-dua perhimpunan.
Pada hari sama, kira-kira 7,000 penunjuk perasaan hadir dan berarak di ibu kota Republik Czech, Prague.
Mereka menuntut kerajaan mendapatkan kontrak langsung dengan pembekal gas termasuk Russia supaya harga tenaga yang ‘tidak munasabah’ dapat diturunkan. Kumpulan penunjuk perasaan juga menyeru supaya Prague berpendirian dari segi ketenteraan dan tidak condong kepada NATO dan Kesatuan Eropah (EU). – AGENSI


Keahlian Darjah Kebesaran Selangor Najib, Rosmah dibatal, ditarik semula
Oleh ISKANDAR SHAH MOHAMED

12 September 2022, 5:25 pm
SHAH ALAM – Keahlian Darjah Kebesaran Selangor bagi bekas Perdana Menteri, Datuk Seri Najib Razak dan isterinya, Datin Seri Rosmah Mansor dibatalkan dan ditarik semula berkuat kuasa hari ini.
Setiausaha Kerajaan Negeri Selangor, Datuk Haris Kasim berkata, keputusan itu bagi menjunjung titah Sultan Selangor, Sultan Sharafuddin Idris Shah selepas berunding dengan Dewan di-Raja Selangor.
Kata beliau, Najib dikurniakan Keahlian Darjah Kebesaran Seri Paduka Mahkota Selangor (S.P.M.S.) Kelas Pertama yang membawa gelaran Dato’ Seri pada 2004 dan Darjah Kebesaran Dato’ Paduka Mahkota Selangor (D.P.M.S.) Kelas Kedua yang membawa gelaran Dato’ pada 1992.
“Beliau didakwa di Mahkamah Tinggi atas beberapa pertuduhan melibatkan kes salah guna kuasa, pecah amanah dan penggubahan wang haram ke atas dana SRC International Sdn. Bhd.
“Pada 23 Ogos lalu, Mahkamah Persekutuan mengekalkan sabitan dan hukuman terhadap Najib yang diputuskan mahkamah sebelum ini.
“Justeru, keahlian beliau sebagai penyandang S.P.M.S. dan D.P.M.S. ditarik balik dan dibatalkan serta merta,” katanya dalam kenyataan hari ini.

Jelas Haris yang juga Pendaftar Darjah Kebesaran negeri, Rosmah pula dikurniakan S.P.M.S. yang membawa gelaran Datin Paduka Seri pada 2005.
“Beliau telah didakwa di mahkamah atas tiga pertuduhan melibatkan kesalahan meminta dan menerima rasuah.
“Pada 1 September lalu, mahkamah mensabitkan dan menjatuhkan hukuman terhadap beliau atas semua pertuduhan itu. Maka dengan itu, keahlian beliau sebagai penyandang darjah itu turut ditarik balik dan dibatalkan,” ujarnya.
Dalam pada itu, kata Haris, pembatalan dan penarikan semula keahlian darjah kebesaran itu turut berkuat kuasa bagi bekas Ketua Setiausaha (KSU) Kementerian Kemajuan Luar Bandar dan Wilayah, Datuk Mohd. Arif Ab. Rahman.
“Beliau sebelum ini menerima Keahlian Darjah Kebesaran Dato’—Sultan Sharafuddin Idris Shah (D.S.I.S.) yang membawa gelaran Dato’, Darjah Kebesaran Setia—Sultan Sharafuddin Idris Shah (S.I.S.) dan Darjah Kebesaran Ahli Mahkota Selangor (A.M.S.).
“Mohd. Arif disabitkan dan dijatuhi hukuman di mahkamah atas pertuduhan rasuah sebelum ia dikekalkan pada 23 Januari 2021,” katanya.
Beliau berkata, penarikan balik dan pembatalan keahlian itu selaras dengan kuasa prerogatif Sultan Sharafuddin di bawah Undang-undang Tubuh Kerajaan Selangor 1959 dan Statut Darjah Kebesaran berkaitan selain konvensi diamalkan di Selangor. -KOSMO!ONLINE


Johor mahu dokumentasi tarian zapin
Oleh KHAIRUL MOHD. ALI

12 September 2022, 5:33 pm
JOHOR BAHRU – Kerajaan negeri akan memulakan proses dokumentasi terhadap tarian tradisional zapin bagi memastikan seni warisan yang sinonim dengan Johor itu terus berkekalan.
Pengerusi Jawatankuasa Pelancongan, Alam Sekitar, Warisan dan Budaya negeri, K. Raven Kumar berkata, aspek kebudayaan itu turut berkait secara langsung dengan adab dan budaya masyarakat tempatan.
Menurut beliau, secara tidak langsung, elemen berkenaan juga merupakan satu keunikan yang menjadi nilai tambah kepada sektor ekonomi negara dan negeri.
“Di Johor, kita perlu mula dokumentasikan tarian zapin, ini penting untuk kita tinggalkan kebudayaan yang dimiliki agar ia tidak hilang. Kita tidak mahu dalam tempoh akan datang anak-anak kita tidak tahu apa itu zapin.
“Ini kerana zapin bukan semata-mata tarian, sebaliknya setiap gerakan mempunyai simbolik dan pengajaran kepada adab dan susila budaya tempatan,” katanya.
Beliau berkata demikian ketika berucap pada majlis Festival Pertandingan Akar Kita Zapin Peringkat Kebangsaan dan Nusantara yang diadakan di pusat beli belah Aeon Tebrau, di sini semalam.

Tambah Raven Kumar, keunikan tarian zapin turut menyumbang kepada limpahan ekonomi negeri khususnya bagi menarik kehadiran pelancong ke dalam negara.
“Adat resam ini secara tidak langsung turut berkait dengan pelancongan, kalau kita tengok ramai pelancong datang sebab berminat dengan adat resam dan budaya masyarakat tempatan.
“Ini sekali gus mampu meningkatkan ekonomi setempat dan juga memberi limpahan kepada pelbagai perkhidmatan berkaitan yang boleh dimanfaatkan ramai pihak,” jelasnya.
Sementara itu, dalam pertandingan berkenaan, peserta dari Malaysia iaitu Akar Seni Malaysia berjaya merangkul kedudukan juara, diikuti Osam Art Community dari Indonesia dan juga Sang Peningkah, juga dari Malaysia.
Pengunjung yang hadir turut disajikan dengan persembahan artis popular tanah air seperti Noraniza Idris dan juga Naqiu. – KOSMO! ONLINE


Lima hari tayang, Abang Long Fadil 3 kutip RM10 juta
Oleh HANISAH SELAMAT

12 September 2022, 6:21 pm
PETALING JAYA – Filem Abang Long Fadil 3 mendapat sokongan padu kaki wayang apabila meraih kutipan sebanyak RM10 juta dalam tempoh lima hari sejak ditayangkan bermula Khamis lalu.
Pengarahnya, Syafiq Yusof atau nama penuh, Mohd. Syafiq Mohd Yusof, menzahirkan rasa syukur atas penerimaan ramai yang meninggalkan pelbagai komen positif dalam laman maya dan hebahan mulut ke mulut.
“Saya sangat berbesar hati apabila dimaklumkan ada yang menonton lebih sekali selain turun ke panggung beramai-ramai dengan kawan dan ahli keluarga.
“Sokongan semua pihak terhadap Abang Long Fadil 3 terutama ketika banyak dugaan ditempuhi pembikin filem ketika melalui fasa pandemik sangat saya hargai.
“Ternyata kos sebanyak RM6 juta dengan menambah ramai pelakon hebat bagi memantapkan lagi francais ketiga ini cukup berbaloi.
“Saya harap ramai lagi akan hadir menyaksikan filem yang sarat aksi serta padat elemen komedi. Anda pasti berpuas hati,” katanya kepada Kosmo! Online.

Naskhah terbitan bersama Skop Productions dan Astro Shaw tersebut berkisar gelagat Fadil lakonan Zizan Razak sebagai ejen perisik Perkhidmatan Rahsia Negara (NSS) yang cuba menjatuhkan konspirasi jahat Chow Han (Johan).
Dalam misinya, Fadil yang diburu King Cobra (Datuk AC Mizal) bekerjasama dengan ejen jelita, Alice (Elizabeth Tan), namun mereka berhadapan pula masalah sebaik bekas kekasih Fadil (Tania Hudson) muncul.
Pada masa sama, Syafiq mengakui debarannya baru memandangkan pihaknya perlu meraih sekurang-kurangnya tiga kali jumlah kos pembikinan supaya pulang modal.
“Pastinya peningkatan catatan kutipan harian ini menunjukkan tanda positif, namun sudah tentu kita harapkan jumlah ini terus naik. Sekurang-kurangnya dapat balik modal,” katanya.
Selain Zizan, Johan, AC Mizal, Elizabeth dan Tania, filem tersebut turut menampilkan Maya Karin, Shuib Sepahtu, Joey Daud, Jay Iswazir, Daniella Sha, Khir Rahman, Hairul Azreen dan Siraj Alsagoff.
Sebelum ini, filem Abang Long Fadil 3 dilaporkan mencatat kutipan mencecah RM1.2 juta dalam sesi ‘sneak preview’, pada Rabu lalu.
Abang Long Fadil 3 adalah idea asal Syafiq yang menghasilkan Abang Long Fadil 1 dan Abang Long Fadil 2.
Sekuel kedua francais ini mencatat sejarah sebagai filem tempatan pertama meraih kutipan pecah panggung lebih RM18 juta ketika ditayangkan pada 2017. – KOSMO! ONLINE


Amah curi barang kemas majikan bernilai RM69,000 diburu
Oleh ISWAN SHAFIQ ISA

12 September 2022, 5:05 pm
SEBERANG PERAI – Polis giat memburu seorang pembantu rumah warga asing selepas disyaki melarikan barang kemas milik majikannya yang dianggarkan bernilai sehingga RM69,000 Khamis lalu.
Ketua Polis Daerah Seberang Perai Tengah, Asisten Komisioner Tan Cheng San berkata, kejadian itu berlaku di sebuah rumah di Taman Bukit, Bukit Mertajam di sini, namun disedari majikan terbabit selepas dua hari kemudian.
Cheng San berkata, berdasarkan rakaman televisyen litar tertutup (CCTV) di kawasan itu, suspek yang juga seorang wanita berusia 27 tahun itu didapati telah keluar dari rumah berkenaan kira-kira pukul 1 pagi iaitu pada hari kejadian sebelum menaiki sebuah kereta.
“Suami majikan tersebut iaitu pengadu kemudian membuat satu laporan polis selepas menyedari kehilangan pembantu rumah terbabit kira-kira pukul 6 pagi hari yang sama tanpa menyedari bahawa barangan kemas milik mereka turut dilarikan dalam kejadian itu.
“Antara barangan kemas yang didapati hilang dalam simpanan mereka adalah dua bentuk gelang emas bernilai RM12,000, satu set rantai emas bernilai RM22,000 dan rantai kahwin emas bernilai RM15,000.
“Turut dilaporkan hilang adalah empat pasang subang emas kecil bernilai RM6,000, dua utas rantai emas kecil bernilai RM3,000 serta sebuah loket emas dan seutas rantai emas panjang yang masing-masing dianggarkan bernilai RM1,000 dan RM10,000,” katanya pada sidang akhbar di Ibu Pejabat Polis Daerah Seberang Perai Tengah (IPD SPT), di sini hari ini.

TAN Cheng San pada sidang akhbar berhubung pembantu rumah diburu.
Dalam pada itu, beliau memberitahu, siasatan lanjut mendapati, barang kemas tersebut sebelum ini telah disimpan di dalam sebuah almari berkunci, namun tiada sebarang kesan umpil dijumpai pada almari tersebut.
Cheng San berkata, ketika kejadian, majikan tersebut berada di rumah bersama dua anak mereka dan tidak menyedari kejadian berlaku kerana barangan kemas itu disimpan dalam satu bilik berasingan.
“Susulan kehilangan barang kemas itu, satu lagi laporan polis dibuat pada hari Khamis lalu di Balai Polis Bukit Mertajam,” katanya.
Kertas siasatan telah dibuka di bawah Seksyen 381 Kanun Keseksaan kerana mencuri. KOSMO! ONLINE


Ibu dua anak mengaku tidak salah terima deposit tanpa lesen
Oleh NORLIA RAMLI

12 September 2022, 5:19 pm
SIK – Seorang wanita berusia 23 tahun mengaku tidak bersalah di Mahkamah Sesyen di sini hari ini atas 22 pertuduhan menerima deposit tanpa lesen untuk pelaburan berjumlah RM876,375 antara April hingga Ogos lalu.
Tertuduh, Norsyazwany A. Rahim, 23, membuat pengakuan itu selepas kesemua pertuduhan tersebut dibacakan di hadapan Hakim, Najwa Che Mat.
Mengikut kertas pertuduhan, ibu kepada dua orang anak berusia dua tahun dan lapan bulan itu didakwa menerima deposit antara RM2,500 hingga RM489,000 daripada 22 individu secara berasingan.
Ia didakwa dilakukan tanpa lesen yang sah mengikut Seksyen 10 Akta Perkhidmatan Kewangan 2013 (Akta 758).
Dia dituduh menerima deposit tersebut di lokasi berasingan di sekitar daerah Baling antara 10 April hingga 2 Ogos lalu.
Pendakwaan terhadapnya dilakukan mengikut Seksyen 137 (1) Akta Perkhidmatan Kewangan 2013 yang boleh dihukum mengikut Seksyen 137 (2) akta sama yang memperuntukkan hukuman penjara maksimum 10 tahun atau denda sehingga RM50 juta atau kedua-duanya, jika sabit kesalahan. – KOSMO! ONLINE


79,549 pegawai, anggota keselamatan sedia hadapi peralihan monsun
Oleh MOHD RIDZAUDDIN ROSLAN

12 September 2022, 5:45 pm
PUTRAJAYA – Seramai 79,549 pegawai dan anggota agensi keselamatan serta penyelamat di semua peringkat berada dalam keadaan bersedia sepenuhnya dengan sokongan pelbagai aset bagi menghadapi monsun timur laut yang dijangka berlaku bermula November hingga Mac 2023.
Perdana Menteri, Datuk Seri Ismail Sabri Yaakob berkata, pada masa sama, Jawatankuasa Pengurusan Bencana Daerah (JPBD) dipengerusikan pegawai daerah juga diaktifkan segera selain peranannya di semua lokasi bencana diperkasakan bagi menghadapi peralihan monsun itu.
“JPBD mempunyai fungsi penting untuk melaksanakan kerja-keja menyelamat serta penyampaian bantuan di lokasi bencana manakala Agensi Pengurusan Bencana Negara (NADMA) dan Jawatankuasa Pengurusan Bencana Negeri (JPBN) menyelaras di peringkat Pusat serta negeri.
“Dalam usaha memantapkan kesiapsiagaan Keluarga Malaysia, sebanyak 155 program Pengurusan Risiko Bencana Berasaskan Komuniti (CBDRM) melibatkan 12,534 perserta daripada ketua komuniti, belia dan
pertubuhan bukan kerajaan (NGO) turut dilaksanakan,” katanya dalam satu kenyataan selepas mempengerusikan Mesyuarat JPBD di sini tadi.
Bagi aspek pengurusan mangsa pula, Ismail Sabri berkata, Jabatan Kebajikan Masyarakat (JKM) telah
bersiap sedia mengaktifkan sebanyak 6,010 Pusat Pemindahan Sementara (PPS) di seluruh negara yang mempunyai kapasiti penempatan seramai 1,620,855 mangsa.
“Kerajaan memperuntukkan sebanyak RM2.59 juta untuk menaik taraf kemudahan asas di semua PPS selain JKM turut menyediakan makanan retort dalam tempoh 24 jam pertama serta keperluan bayi dan warga emas kepada mangsa.

“Kementerian Pendidikan pula diarahkan supaya asrama-asrama sekolah yang tidak dihuni pelajar ketika bencana digunakan orang ramai yang terjejas khususnya untuk memberi keselesaan kepada warga emas, anak-anak kecil dan wanita,” jelasnya.
Perdana Menteri memberitahu, NADMA juga telah mengagihkan sebanyak 59,350 kit makanan dan 127,272 buah ‘cubicle tent’ bagi memastikan kelancaran pengurusan penempatan di PPS dan kebajikan mangsa apabila berlakunya bencana.
“Dalam masa yang sama, JPBN dan JPB Daerah perlu bersedia lebih awal bagi memastikan bantuan bekalan sampai di semua lokasi terlibat untuk mengelakkan keadaan lebih sukar sekiranya jalan terputus dan sebagainya.
“Sebanyak RM8 juta diperuntukkan untuk Pengurusan Pengoperasian Bencana kepada JPBN meliputi kegunaan 160 daerah. Kerajaan juga memberikan RM4.8 juta bagi penyediaan 320 buah bot fiber bersama enjin untuk daerah-daerah terlibat,” katanya.
Sementara itu, Ismail Sabri menjelaskan, sebanyak 22,622 aset air seperti bot, treler bot dan jet ski milik semua agensi turut digerakkan untuk menghadapi musim monsun itu.
“Semua aset itu perlu dikoordinasi dengan sebaik mungkin supaya kerja-kerja menyelamat dilaksanakan dengan berkesan.JPBN dan JPBD juga perlu memastikan sistem amaran awal turut berfungsi dengan baik.
“Mesyuarat juga bersetuju supaya bunyi amaran awal berbeza dengan bunyi siren yang lain seperti
ambulans dan kereta peronda polis bagi mengelakkan kekeliruan,” katanya. – KOSMO! ONLINE


Kerajaan akan bincang cadangan moratorium khas PMKS
Oleh MARLIA ZAKARIA

12 September 2022, 5:30 pm
KUALA LUMPUR – Perdana Menteri, Datuk Seri Ismail Sabri Yaakob sedia pertimbang cadangan pemberian moratorium khas untuk sektor Perusahaan Mikro Kecil dan Sederhana (PMKS).
Katanya bagi tujuan tersebut, perbincangan perlu diadakan terlebih dahulu bersama pihak berkaitan.
“Kita bincang. Saya tidak boleh jawab macam itu sahaja. Kita akan bincang dengan Kementerian Kewangan dan Kementerian Keusahawanan dan Koperasi,” katanya di sini, sebentar tadi.
Ismail Sabri berkata demikian ketika ditanya mengenai cadangan Pengerusi Majlis Pemulihan Negara, Tan Sri Muhyiddin Yasin yang mengusulkan cadangan tersebut berikutan sektor itu masih belum pulih sepenuhnya akibat pandemik Covid-19, semalam.
Keadaan itu menurut Muhyiddin, menjadi bertambah sukar berikutan peningkatan Kadar Dasar Semalaman (OPR). – KOSMO! ONLINE.


Surat rahsia Ratu Elizabeth II hanya boleh dibaca 63 tahun lagi
Oleh KOSMO!

12 September 2022, 6:30 pm
SYDNEY – Sepucuk surat rahsia tulisan tangan Ratu Elizabeth II untuk penduduk Australia kekal tersimpan di dalam peti besi, di mana baginda memerintahkan agar ia tidak dibuka untuk tempoh 63 tahun lagi, lapor laman berita Wion News semalam.
Surat tersebut ditulis pada November 1986 selepas Bangunan Ratu Victoria di Sydney dibaik pulih, dan sejak itu, ia disimpan di dalam bekas kaca di sebuah bilik berkunci di kubah istana.
Bagaimanapun, tiada sesiapa mengetahui isi kandungan surat tersebut termasuk kakitangan peribadi baginda.
Ini bermakna, isi kandungannya hanya akan diketahui pada tahun 2085.
“Pada suatu hari yang sesuai yang dipilih oleh anda pada tahun 2085, bolehkah anda membuka sampul ini dan menyampaikan mesej saya (isi kandungan surat) kepada penduduk Sydney,” demikian menurut arahan ditujukan kepada Datuk Bandar Sydney.
Surat itu ditandatangani dengan perkataan: “Elizabeth R”.

Bangunan Ratu Victoria dibina  pada tahun 1898 dan dinamakan sempena Jubli Berlian Ratu Victoria yang disambut pada tahun sebelumnya untuk memperingati monarki berkenaan  bertakhta selama 60 tahun.
Ratu Victoria merupakan muit kepada Ratu Elizabeth II.
Ratu Elizabeth II mula melawat Australia pada 1954, dua tahun selepas baginda menaiki takhta. – Agensi


Jualan naik 5 kali ganda ketika Shopee 9.9
Oleh KOSMO!

12 September 2022, 5:01 pm
PETALING JAYA – Shopee menyempurnakan permulaan musim jualan akhir tahun dengan jayanya pada 9.9 Hari Pembelian Hebat baru-baru ini, dengan peniaga tempatan yang mengambil bahagian dalam jualan tersebut buat kali pertama mencapai purata  peningkatan jualan lebih lima kali ganda pada 9 September lalu berbanding hari biasa.
Menurut Shopee, segmen Kesihatan dan Kecantikan, Kelengkapan Rumah dan Kehidupan serta Barangan Mudah Alih dan Aksesori muncul sebagai kategori paling popular semasa hari kemuncak festival membeli-belah tersebut.
Menariknya, walaupun dengan pengumuman pemakaian pelitup muka tidak lagi diwajibkan dalam bangunan kecuali dalam situasi tertentu, pelitup muka masih merupakan salah satu produk yang paling banyak dibeli.
Penstriman langsung turut memberikan pengalaman membeli-belah yang menyeronokkan dan bersifat interaktif kepada.
Dalam tempoh kempen dari 26 Ogos hingga 9 September, rakyat Malaysia menghabiskan lebih 2 juta jam untuk menonton strim di Shopee Live.
Ketua Kempen Pemasaran di Shopee Malaysia, Kenneth Soh berkata, pihaknya amat berbesar hati kerana dapat memainkan peranan dalam membantu penjual tempatan di Shopee mencapai tahap peningkatan jualan yang signifikan semasa 9.9 Hari Pembelian Hebat.

“Kami dapat menyaksikan bahawa alat pemasaran dan ciri penglibatan penjual kami terus memperkasakan perusahaan mikro, kecil dan sederhana untuk menerokai peluang pertumbuhan dalam ekonomi digital.
“Shopee teruja untuk terus meningkatkan jualan mereka semasa tempoh akhir tahun, sambil membolehkan rakyat Malaysia menikmati penjimatan terbaik di platform kami,” katanya dalam satu kenyataan.


Bekas renjer ATM menang kes saman, terima ganti rugi RM300,000
Oleh ROSALWANI CHE SOH

12 September 2022, 4:45 pm
KOTA BHARU – Seorang bekas anggota Angkatan Tentera Malaysia (ATM) berpangkat renjer menerima ganti rugi sebanyak RM300,000 apabila menang saman terhadap kerajaan selepas berjaya membuktikan penahanannya selama 311 hari bagi kes dadah lapan tahun lalu adalah salah.
Keputusan itu diputuskan oleh Pesuruhjaya Kehakiman, Datuk Mohamad Abazafree Mohd. Abbas Mahkamah Tinggi di sini hari ini selepas mendapati Mohamad Maliki Abdul Halim, 35, selaku plaintif ditahan selama tempoh itu tanpa mengikut undang-undang.
Mohamad Abazafree berkata, sehubungan itu, Mohamad Maliki turut diberi ganti rugi am, teladan teruk secara global sebanyak RM300,000 selepas berjaya membuktikan kebenaran dalam kesnya.
Beliau turut mengarahkan defendan dalam kes tersebut membayar kos guaman Mohamad Maliki sebanyak RM30,000.
“Berlaku kepincangan terhadap tindakan tatatertib yang dilakukan dua pegawai iaitu defendan satu dan dua selaku pegawai kanan dengan tindakan semberono yang tidak mengikut prosedur ketika plaintif ditahan di lokap tentera.
“Pengisytiharan bahawa plaintif telah ditahan selama 311 hari adalah tidak sah. Mahkamah mendapati plaintif ditahan secara salah sejak 26 Ogos 2014 sehingga 3 Julai 2015.

“Mahkamah mendapati plaintif turut dinafikan hak bersama isteri selain kehidupannya turut terjejas,” katanya semasa menyampaikan hujahan penghakiman.
Plaintif diwakili peguam, Shaharuddin Mohamed mewakili Mohamad Maliki manakala peguam Norfauzani Mohd. Noordin mewakili kerajaan.
Sebelum ini, Mohamad Maliki memfailkan saman dengan menamakan Pegawai Memerintah Batalion ke-5 Rejimen Renjer Diraja, Leftenan Kolonel Shifullizan Abd. Aziz, pihak berkuasa sidang Panglima Bridged Kelapan Infantri Malaysia, Panglima Angkatan Tentera dan kerajaan sebagai defendan pada Mei 2018.
Menerusi penyataan tuntutan itu, satu operasi pencegahan dadah dilakukan terhadap 26 anggota ATM dan hasil operasi itu mendapati, sembilan anggota termasuk plaintif positif dadah.
Mohamad Maliki yang bertugas sebagai anggota renjer di Batalion 5 Rejimen Renjer Diraja, Kem Desa Pahlawan, Kok Lanas di sini bagaimanapun mengaku tidak bersalah di Mahkamah Tentera.
Plaintif kemudiannya dikenakan tahanan ketat dengan ditempatkan di dalam bilik lokap selama 250 hari sehingga 8 April 2015.
Mohamad Maliki ketika ditemui pemberita berkata, dia amat bersyukur apabila menanti selama empat tahun sebelum keputusan memihak kepadanya.
Bapa kepada lima orang cahaya mata itu berkata, dia amat sedih dengan ujian berat yang dialami sejak 2014 sehingga menyebabkan kehilangan pekerjaan.
“Keadaan itu turut menyebabkan saya berpisah dengan isteri kira-kira dua tahun lalu. Saya menganggap ini sebagai ujian yang berlaku. Pasti ada hikmah atas keputusan hari ini.
“Empat tahun saya menanti keputusan ini, malah terpaksa berulang-alik dari Kuala Lumpur ke Kelantan sepanjang prosiding kes. Alhamdulillah, keputusan akhirnya memihak kepada saya,” katanya.
Tambahnya, dia kini bekerja sebagai juruteknik di ibu negara dan tetap tabah meskipun terpaksa meneruskan kehidupan tanpa isteri dan anak-anak di sisi. – KOSMO! ONLINE


KJ bertanding PRU-15 di Kedah?
Oleh NUR AMALINA AZMAN

12 September 2022, 4:51 pm
LANGKAWI – Ahli Parlimen Rembau, Khairy Jamaluddin Abu Bakar berseloroh mengatakan akan bertanding di Kedah bagi Pilihan Raya Umum ke-15 (PRU-15) nanti.
“Hari ini saya berada di sini untuk berbincang dan berunding dengan Yang Amat Berhormat Menteri Besar. Mak saya daripada Kedah.
“Ada mesejlah saya datang hari ini, macam-macam saya bawa hari ini,” katanya pada sidang akhbar selepas Majlis Pecah Tanah Projek Bangunan Tambahan Hospital Sultanah Maliha (HSM) di sini hari ini.
Beliau berkata demikian ketika ditanya sama ada beliau akan menerima pelawaan untuk bertanding kerusi Parlimen bagi UMNO di negeri lain.
Menteri Besar Kedah, Datuk Seri Muhammad Sanusi Md. Nor kemudian secara berseloroh menyambut kenyataan Khairy itu dengan mengalu-alukannya untuk bertanding di negeri ini.
Akhbar sebelum ini melaporkan bahawa Khairy yang juga Menteri Kesihatan mengunci mulut dan enggan mengulas mengenai cadangan untuk bertanding bagi kerusi Parlimen Seremban pada PRU-15 nanti.

Laporan itu adalah selepas beliau mengumumkan akan memberi laluan kepada Timbalan Presiden UMNO, Datuk Seri Mohamad Hasan bagi kerusi Parlimen Rembau.
Khairy memaklumkan akan mengikut keputusan parti tetapi menyatakan perkara itu akan menyebabkan beliau tidak mempunyai tempat yang jelas untuk bertanding pada PRU-15.
Susulan itu, terdapat cadangan daripada Pemuda UMNO Seremban agar Khairy, menjadikan Seremban sebagai pengganti kepada Rembau. – KOSMO! ONLINE.


Nama Tajuddin tiada dalam senarai duta baharu
Oleh AMREE AHMAD

12 September 2022, 4:35 pm
PUTRAJAYA- Teka-teki mengenai status Ahli Parlimen Pasir Salak, Datuk Seri Tajuddin Abdul Rahman sebagai Duta Besar baharu ke Indonesia terjawab apabila namanya tidak digambarkan bagi jawatan itu.
Bayangan tersebut disuarakan Menteri Luar, Datuk Seri Saifuddin Abdullah apabila mengesahkan kesemua 24 ketua perwakilan baharu hanya melibatkan pegawai diplomat.
Katanya, tiada calon daripada kalangan tokoh politik tertentu yang dinamakan untuk memegang jawatan itu.
“Senarai calon pesuruhjaya tinggi dan duta besar baharu itu termasuk ke Indonesia dengan kesemua mereka hanya melibatkan kalangan pegawai diplomat kita sendiri,” katanya selepas melancarkan buku Himpunan Genta Rasa di sini tadi.
Jawatan Duta Besar Malaysia ke Indonesia dilaporkan kosong selepas Datuk Zainal Abidin Bakar yang dilantik pada 21 Mac 2019 kemudian bersara wajib pada 4 April 2021
Kontroversi tercetus apabila Tajuddin disebut sebagai pengganti kerana pernah menyertai lawatan kerja Perdana Menteri, Datuk Seri Ismail Sabri Yaakob ke republik itu pada tahun lalu.

Bagaimanapun, nama beliau tidak disebut dalam senarai empat penerima watikah pelantikan rasmi duta baharu daripada Yang di-Pertuan Agong di Istana Negara pada 12 Julai lepas.
Mengulas lanjut, Saifuddin berkata, kesemua 24 nama calon itu sudah melalui tapisan akhir di Suruhanjaya Perkhidmatan Awam dan hanya menunggu masa untuk kelulusan rasmi.
“Setelah itu, nama mereka akan dihantar pula kepada negara terbabit untuk pertimbangan muktamad dan setelah lulus, baru disahkan untuk menerima watikah pelantikan,” katanya.
Pada masa sama, beliau turut mengesahkan senarai berkenaan tidak melibatkan duta baharu ke Amerika Syarikat bagi menggantikan Datuk Azmil Mohd. Zabidi. -KOSMO! ONLINE


Helikopter berlegar di lokasi sama beri petunjuk kepada pesara bomba
Oleh ASLIZA MUSA

12 September 2022, 4:43 pm
TAPAH – Dua helikopter milik pasukan penyelamat yang berlegar di lokasi sama menjadi petunjuk kepada bekas pegawai kanan bomba untuk mengenal pasti lokasi helikopter terhempas di Hutan Simpan Chikus hari ini.
Bekas Timbalan Ketua Pengajian Penyelamat di Akademi Bomba dan Penyelamat Bomba Wilayah Tengah, Mohamad Yunus Abu itu merupakan antara kumpulan orang awam yang tiba awal di lokasi nahas sekitar pukul 9.50 pagi.
Menurut Mohamad Yunus, 48, dia masuk ke dalam hutan simpan tersebut menaiki kenderaan pacuan empat roda di mana perjalanan mengambil masa kira-kira sejam atau lima kilometer (km) dari jalan utama.
Katanya, turut bersamanya dalam operasi itu termasuk Penghulu Mukim Bidor, Ahmad Fahmie Othman serta Jawatankuasa Pembangunan dan Keselamatan Kampung (JPKK) Kampung Chegar dan lima pegawai Angkatan Pertahanan Awam Malaysia (APM).
“Kami masuk (ke hutan) berpandukan pergerakan dua buah helikopter milik polis dan Tentera Udara Diraja Malaysia (TUDM) yang dilihat berlegar beberapa kali di kawasan sama.
“Berdasarkan pengalaman dan kemahiran saya semasa berkhidmat dalam pasukan bomba selama 16 tahun, keadaan itu adalah isyarat daripada unit udara bahawa ada sesuatu yang berlaku di bawah.

“Dalam situasi itu, kita tidak boleh berkomunikasi dengan orang atas jadi helikopter itu akan bagi petunjuk kepada kita dengan berpusing-pusing di lokasi kejadian.
“Kami yang menaiki pacuan empat roda pada awalnya tersasar tetapi berpandukan pergerakan helikopter itu, kami ambil keputusan untuk mencari jalan sehampir mungkin,” katanya ketika ditemui pemberita di sini. – KOSMO! ONLINE.


Lebih 1,600 sekolah berdepan isu status, pemilikan tanah
Oleh MOHD. HUSNI MOHD. NOOR

12 September 2022, 4:37 pm
PUTRAJAYA – Kementerian Pendidikan (KPM) kini dalam proses menyelesaikan isu status dan pemilikan tanah membabitkan 1,600 buah sekolah di seluruh negara.
Menteri Kanan Pendidikan, Datuk Dr. Radzi Jidin. berkata, proses pemutihan tanah itu perlu dilakukan segera bagi memastikan tiada isu berbangkit pada masa depan.
Beliau berkata, berdasarkan penelitian terhadap 10,000 buah sekolah di seluruh negara, lebih 2,000 sekolah berdepan isu status dan pemilikan tanah namun, setakat ini 30 peratus atau 600 sekolah sudah berjaya diselesaikan.
“KPM kini sedang berbincang dengan kerajaan negeri bagi menyelesaikan isu ini dan kita akan cuba selesaikan secepat mungkin serta meneliti satu persatu isu yang timbul.
“Saya difahamkan, bayaran tanah sekolah sudah dibuat pada 1980an namun geran tanah belum diperolehi malah status tanah juga belum ditukar.
“Ada juga kes dimana, waris mempersoalkan status tanah sekolah yang diwakafkan datuk dan moyang mereka disebabkan tiada dokumentasi yang jelas,” katanya pada sidang akhbar selepas melancarkan Program Bersama Semarakkan Transformasi Pendidikan Sektor Perancangan dan Pembangunan di Sekolah Sultan Alam Shah, hari ini.

Katanya, setiap sekolah berkenaan berdepan isu dan status pemiikan berlainan serta bergantung kepada undang-undang tanah kerajaan negeri masing-masing.
Radzi berkata, isu berkenaan nampak biasa namun, selagi status dan pemilikan tanah belum selesai maka, sebarang pembangunan sekolah termasuk tambahan bangunan sekolah tidak dapat dilakukan.
Radzi berkata, kementerian akan memberi sepenuh tumpuan terhadap isu ini memandangkan ia sudah berlarutan sejak berpuluh tahun lalu dan terlepas pandang selama ini.
“Kita akan letakkan balik dan susun semula soal isu tanah dan pemilikan ini supaya tiada gangguan dari aspek pembangunan sekolah pada masa depan.
“Ia satu cabaran terbesar buat KPM apabila terdapat keperluan untuk bina bangunan tambahan tapi tanah itu belum jadi milik kerajaan kerana statusnya tidak jelas,” katanya.-KOSMO! ONLINE.


Kelasi kapal hilang dipercayai terjun laut
Oleh MASTURAH SURADI

12 September 2022, 4:55 pm
KOTA TINGGI – Seorang kru kapal tangki warga negara Georgia hilang dipercayai terjun laut ketika kapal bersauh di kedudukan 43.7 batu nautika timur laut Tanjung Sedili semalam.
Pengarah Maritim Negeri Johor, Laksamana Pertama Maritim Nurul Hizam Zakaria berkata, pihak Maritime Rescue Sub Centre (MRSC) Johor Bahru menerima makluman daripada Maritime Rescue Coordination Centre (MRCC) Putrajaya mengenai kejadian tersebut yang disampaikan oleh nakhoda kapal tangki itu melalui emel.
Katanya, mangsa, Shanidze Nodar, 22, yang bekerja sebagai kelasi laut disyaki telah terjun ke laut kira-kira pukul 5.30 pagi.
“Mangsa warga Georgia kali terakhir dilihat di atas kapal pada 10 September lalu berpakaian baju dan berseluar pendek berwarna hitam.
“Pencarian telah dilakukan di atas kapal oleh kru-kru kapal, namun gagal menemui mangsa. Ekoran itu pihak MRSC Johor Bahru telah mengaktifkan SAR pada pukul 3.30 pagi tadi.
“Operasi pencarian melibatkan sebuah kapal KM PERWIRA dan bot ronda PERKASA 30 milik Maritim Malaysia serta sebuah bot FCB 1123 milik Tentera Laut Diraja Malaysia,” katanya dalam kenyataan hari ini.

Katanya, keluasan sektor pencarian adalah seluas 20 batu nautika persegi dari lokasi kapal bersauh. -KOSMO! ONLINE
Habis.


Lelaki terlebih ramai di Melaka
Oleh AMRAN MULUP

12 September 2022, 4:59 pm
MELAKA – Melaka mencatatkan jumlah lelaki melebihi perempuan dengan nisbah 111 lelaki kepada setiap 100 perempuan.
Ketua Menteri, Datuk Seri Sulaiman Md. Ali berkata, hasil dapatan Banci Malaysia 2020 turut menunjukkan bahawa, Melaka merekodkan bilangan penduduk berjumlah 998,004 orang berbanding 790,001 orang pada 2010.
Jelasnya, kadar purata pertumbuhan penduduk tahunan adalah sebanyak 2.4 peratus dalam tempoh 10 tahun.
“Bagi komposisi penduduk umur tua iaitu 65 tahun dan lebih di negeri ini mencatatkan 6.3 peratus berbanding 6.8 peratus di peringkat nasional.
“Ini bermakna Melaka masih di bawah tujuh peratus untuk dikategorikan sebagai negeri menua,”katanya.
Beliau berkata demikian dalam ucapan perasmian Jelajah Penemuan Utama Banci Malaysia 2020 dan Sosio Ekonomi 2021 di sebuah hotel di Ayer Keroh di sini, hari ini.

Beliau berkata demikian dalam teks ucapan yang telah disampaikan Pengerusi Kanan Jawatankuasa Pelaburan, Perindustrian, Pembangunan Usahawan dan Koperasi negeri, Datuk Seri Ab. Rauf Yusoh.
Tambahnya, mengikut data Jabatan Perangkaan, daerah Jasin dikategorikan dengan komposisi penduduk umur tua paling tinggi dengan 7.9 peratus berbanding daerah lain di negeri ini.
Mengulas lanjut beliau berkata, ekonomi Melaka menunjukkan tanda pemulihan dengan merekodkan Keluaran Dalam Negeri Kasar (KDNK) bernilai RM41.8 bilion tahun lalu berbanding RM41 bilion pada 2020, iaitu kenaikan sebanyak dua peratus.
“Berdasarkan dapatan daripada penerbitan buku KDNK mengikut negeri oleh Jabatan Perangkaan pada 30 Jun lalu, KDNK Melaka pada 2020 merekodkan penurunan sebanyak 5.9 peratus.
“Ia merupakan pertumbuhan terendah dialami dalam tempoh 10 tahun sejak 2010 disebabkan penularan wabak Covid-19 yang melanda negara,” katanya.
Ujarnya, situasi itu memberi implikasi penurunan ekonomi yang terbesar buat negeri ini dan juga kepada seluruh masyarakat dunia akibat Covid-19.
Katanya, dalam usaha memulihkan semula ekonomi negeri ini, kerajaan negeri telah membentangkan Belanjawan 2021 yang merupakan bajet pemulihan ekonomi pasca Covid-19 dengan bertemakan, ‘Melaka Rumahku: Merancak Ekonomi, Membahagia Rakyat, Menggamit Dunia’. – KOSMO! ONLINE.


Gempa kuat ragut 5 nyawa di Papua New Guinea
Oleh KOSMO!

12 September 2022, 4:17 pm
PORT MORESBY, PAPUA NEW GUINEA – Gempa bumi kuat berukuran 7.6 pada skala Richter menggegarkan Papua New Guinea dan mengorbankan lima orang, manakala sebilangan yang lain cedera, lapor laman berita Wion News semalam.
Gempa semalam itu turut memusnahkan sebilangan bangunan serta menyebabkan bencana tanah runtuh.
Gegaran dilaporkan dirasai sehingga ke ibu negara Papua New Guinea, Port Moresby yang terletak hampir 480 kilometer dari pusat gempa.
Penduduk yang tinggal berhampiran pantai melarikan diri ke kawasan lebih tinggi dan dalam masa sama, mereka  melaporkan paras air berkurang secara tidak dijangka.
Penduduk di rantau utara Papua New Guinea pula melaporkan gegaran kuat yang menyebabkan bangunan-bangunan  bergoyang. Dua mangsa maut di rantau itu.
Di bandar Wau, tiga pelombong dilaporkan tertimbus hidup-hidup ketika gempa berlaku.

Ahli parlimen tempatan, Kessy Sawang memberitahu agensi berita AFP bahawa tanah runtuh memusnahkan banyak kediaman di sebuah perkampungan dengan penduduk hilang tempat tinggal.
Usaha untuk menilai kerosakan dan memberi bantuan sukar kerana terdapat amat sedikit jalan yang berturap, manakala rangkaian jalan raya ke kawasan terjejas pula sangat terhad.
Seorang penduduk  bandar tepi pantai Madang, menggambarkan gempa bumi tersebut sebagai ‘amat kuat’ dan memberitahu bahawa semuanya seperti sedang terapung di atas laut.
Pusat Kajian Geologi Amerika Syarikat (USGS) pada awalnya mengeluarkan amaran tsunami di kawasan pesisir  pantai, namun menarik balik amaran tersebut tidak lama kemudian.
Presiden Papua New Guinea, James Marape  menggambarkan bencana tersebut sebagai ‘buruk’ dan menggesa orang ramai agar berwaspada meskipun beliau menjangkakan kemusnahan kali ini  kurang berbanding gempa bumi pada 2018 yang mengorbankan 150 orang. – AGENSI


Wanita potong kemaluan suami kerana curang dan mahu menikah lagi
Oleh KOSMO!

12 September 2022, 5:00 pm
JAKARTA – Seorang guru sekolah rendah di Jawa Barat, Indonesia dimasukkan ke hospital setelah kemaluannya dipotong oleh isteri gara-gara dituduh mahu menikah lagi, lapor laman berita Suara.com.
Lelaki bernama E berusia 46 tahun itu hilang kemaluan pada Sabtu lalu. Pelakunya merupakan isterinya sendiri iaitu YN yang berusia 42 tahun.
Selepas ditahan, YN mengaku kepada polis bahawa dia memotong kemaluan suaminya kerana mengesyaki lelaki itu mahu berkahwin dengan wanita lain.
“Mereka hidup sebagai suami isteri melalui sejak tujuh tahun lalu. Pelaku berkata, dia cemburu suaminya curang dan mahu berkahwin lagi,” kata Ketua Polis Daerah Cikarang, Kompol Mustakim.
Kejadian bermula ketika mangsa sedang tidur di rumah sewa mereka. Tiba-tiba E terasa seseorang menarik seluar pendeknya.
Seketika, dia melihat isterinya berada di sebelah kiri katil sambil membawa pisau. Tidak lama kemudian, mangsa ternampak pelaku menghiris kemaluan dan kaki kirinya.

Selepas kemaluannya dipotong, E menjerit kesakitan sambil berlari ke jalan untuk meminta pertolongan.
Menurut Mustakim, sebelum YN melakukan perbuatan itu, dia pernah melihat kandungan telefon bimbit suaminya.
“Melalui telefon bimbit, pelaku mengetahui mangsa mempunyai hubungan dengan wanita lain,” katanya.
Berdasarkan pemeriksaan perubatan, E mengalami empat luka di kaki dan kemaluan. YN sendiri segera menyerah diri kepada Polis Cikarang Barat.
“Anggota kami kemudian mengambil pelaku di balai polis. Kami turut merampas sebilah gunting,” katanya. – AGENSI


Keluarga rayu Najib diberi rawatan perubatan sewajarnya
Oleh KOSMO!

12 September 2022, 3:50 pm
PETALING JAYA – Atas dasar kemanusiaan, keluarga bekas Perdana Menteri, Datuk Seri Najib Tun Razak merayu kepada pihak penjara dan kerajaan agar membenarkan beliau menerima rawatan dan pemerhatian perubatan yang sewajarnya.
Menerusi hantaran dimuat naik oleh anaknya Nooryana Najwa memberitahu, doktor menemui banyak ulser baharu di bahagian dalam perut bapanya yang merupakan masalah sama berulang sejak lebih 15 tahun lalu.
Nooryana berkata, perkara itu menyebabkan Timbalan Pendakwa Raya memberitahu hakim pagi ini bahawa kesihatan Najib tidak berada dalam keadaan baik dan perlu dihantar ke hospital.
“Daddy (Najib) ada buat endoskopi hari Sabtu lepas, doktor di Hospital Kuala Lumpur juga melakukan biopsi dan ulser terpaksa ‘klip’ untuk menghentikan pendarahan.
“Kemudian, Daddy minta untuk menjalani pemerhatian di HKL, tetapi ditolak. Doktor discaj dan beliau hadir ke mahkamah pagi tadi,” katanya dalam satu hantaran di Instagram hari ini.
Tambahnya, doktor juga telah menukar ubat-ubatan daripada jenis yang biasa beliau makan sejak bertahun-tahun dan menghantarnya kembali ke Kajang.

“Pemeriksaan pada pagi tadi oleh pembantu perubatan menunjukkan bahawa tekanan darah daddy sangat tinggi, mungkin disebabkan oleh pertukaran ubat yang telah dilakukan,” luahnya.
Terdahulu, Kosmo! melaporkan Mahkamah Tinggi di sini hari ini diberitahu, Najib perlu dirujuk ke Hospital Kajang bagi menerima rawatan ekoran keadaan kesihatannya yang agak teruk.
Timbalan Pendakwa Raya Kanan Datuk Seri Gopal Sri Ram berkata, pegawai penjara memaklumkan kepadanya bahawa ubat tekanan darah tinggi yang diambil oleh bekas Perdana Menteri ditukar sehingga memberi kesan kepada tahap kesihatannya.- KOSMO! ONLINE


Sultan Selangor sokong Agong berhubung kuasa prerogatif pengampunan
Oleh MOHD YUNUS YAKKUB

12 September 2022, 2:38 pm
SHAH ALAM – Sultan Selangor, Sultan Sharafuddin Idris Shah menzahirkan sokongan padu terhadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkaitan kuasa prerogatif pengampunan yang tidak boleh dilaksanakan sewenang-wenangnya demi kepentingan pihak tertentu.
Sultan Sharafuddin bertitah, rakyat perlu memahami bahawa proses pengampunan perlu dilaksanakan mengikut lunas undang-undang dan prosedur yang telah diperuntukan di bawah Perlembagaan dan undang-undang berkaitan dengannya.
Titah baginda, rakyat perlu memberi sepenuh kepercayaan kepada sistem kehakiman negara tanpa perlu melemparkan tohmahan yang tidak berasas tanpa mengetahui fakta dan alasan-alasan penghakiman terhadap sesuatu kes.
“Sebarang tohmahan yang tidak berasas ini akan mengundang persepsi negatif terhadap kebebasan badan kehakiman dan pasti menghakis keyakinan dan kepercayaan rakyat terhadap sistem pentadbiran keadilan negara.
“Keadaan ini juga akan secara tidak langsung menjejaskan nama baik negara di peringkat antarabangsa,” titah baginda dalam kenyataan dikeluarkan Istana Alam Shah Klang, hari ini.
Kosmo! pada 5 September lalu melaporkan Al-Sultan Abdullah bertitah, kuasa menghukum dan memberi pengampunan tidak wajar digunakan sewenang-wenangnya kerana ianya bakal dipertanggungjawabkan kelak.

Sultan Sharafuddin menjelaskan, Perlembagaan Persekutuan telah meletakkan martabat institusi kehakiman di satu tahap yang tinggi sebagai sebuah badan kehakiman bebas dan berwibawa, selain badan kehakiman merupakan benteng terakhir perlu dipertahankan memastikan pentadbiran keadilan dapat dilaksanakan dengan sebaiknya.
Tegas Sultan Sharafuddin, baginda mengikuti dengan rapat dan mengambil perhatian terhadap perkembangan isu-isu yang berkaitan dengan sistem pentadbiran keadilan negara sejak kebelakangan ini. – KOSMO!ONLINE


Mahkamah: Najib tidak pernah kemuka aduan, saman bank
Oleh NORLIZAH ABAS

12 September 2022, 2:58 pm
KUALA LUMPUR – Seorang pegawai kanan bank memberitahu Mahkamah Tinggi di sini hari ini, Datuk Seri Najib Tun Razak tidak pernah mengemukakan aduan kepada AmIslamic Bank berhubung transaksi keluar masuk dana daripada akaun peribadi miliknya meskipun bank menghantar penyata kepada pelanggan setiap bulan.
Pengurus Cawangan Ambank (M) Berhad Jalan Raja Chulan, R. Uma Devi, 43, berkata Najib tidak pernah membuat aduan kepada bank berkaitan salah urus akaunnya pada bila-bila masa termasuk ketika perbicaraan kes 1Malaysia Development Berhad (1MDB) dan SRC International.
Saksi pendakwaan ke-37 berkata, beliau tidak mengetahui sama ada bekas Perdana Menteri pernah memfailkan tindakan undang-undang terhadap bank itu dalam tempoh di antara 2015 dan 2018.
“Bank mempunyai sistem yang mana penyata akaun dihantar kepada pelanggan setiap bulan, namun beliau (Najib) tidak pernah mengemukakan aduan berhubung pengurusan akaunnya,” ujar Uma Devi.
Pengurus bank itu menyatakan demikian ketika menjawab soalan tambahan Timbalan Pendakwa Raya Kanan Datuk Seri Gopal Sri Ram pada sesi pemeriksaan utama perbicaraan terhadap bekas Perdana Menteri.
Ketika ditanya Sri Ram, Uma Devi memberitahu, sepanjang pengetahuannya, keterangan beliau diterima oleh Mahkamah Tinggi yang mendengar perbicaraan kes SRC International dan juga di peringkat rayuan.

Terdahulu, mahkamah diberitahu, Najib perlu dirujuk ke Hospital Kajang dekat sini bagi menerima rawatan ekoran keadaan kesihatannya yang agak teruk.
Sri Ram berkata, pegawai penjara memaklumkan kepadanya bahawa ubat tekanan darah tinggi yang diambil oleh bekas Perdana Menteri ditukar sehingga memberi kesan kepada tahap kesihatannya.
Sehubungan itu, Sri Ram memohon perbicaraan terhadap Najib pada sebelah petang ditangguhkan bagi membolehkan beliau menerima rawatan di hospital pada pukul 2 petang.
Hakim Datuk Collin Lawrence Sequerah membenarkan permohonan itu dan menetapkan perbicaraan disambung esok seperti yang dijadualkan.
Turut hadir mengikuti prosiding perbicaraan hari ini ialah isterinya, Datin Seri Rosmah Mansor, 70, dan anak perempuan mereka, Nooryana Najwa, 34. – KOSMO! ONLINE


Pensyarah universiti didakwa 9 pertuduhan kemuka tuntutan palsu
Oleh NUZULSHAM SHAMSUDDIN

12 September 2022, 4:01 pm
KUALA LUMPUR – Seorang pensyarah kanan sebuah universiti awam didakwa di Mahkamah Sesyen di sini hari ini atas sembilan pertuduhan mengemukakan tuntutan palsu membabitkan bayaran sewa tiga jenis kenderaan trak pikap dan pembelian peralatan geologi berjumlah RM12,488 empat tahun lalu.
Bagaimanapun, tertuduh Jasmi Hafiz Abdul Aziz, 45, mengaku tidak bersalah selepas kesemua pertuduhan dibacakan terhadapnya di hadapan Hakim Rozina Ayob.
Mengikut tujuh pertuduhan utama, lelaki itu didakwa sebagai pensyarah kanan telah dengan niat memperdayakan Jabatan Bendahari, sebuah universiti tempatan menggunakan tujuh tuntutan perjalanan palsu berkenaan bayaran sewa tiga jenis kenderaan iaitu trak pikap jenis Ford Ranger, Toyota Hilux dan Chevrolet Colorado yang mana sewaan itu dibuat.
Sementara bagi dua lagi pertuduhan, tertuduh didakwa memperdayakan Jabatan Bendahari universiti itu dengan membuat dua resit palsu berkaitan pembelian peralatan geologi.
Kesemua kesalahan itu didakwa dilakukan di Jabatan Geologi, Fakulti Sains sebuah universiti awam di sini antara 29 Mei 2018 hingga 23 Ogos 2019.
Bagi kesemua pertuduhan utama itu, tertuduh didakwa mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum bawah Seksyen 24 (1) akta sama yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Dalam pada itu, tertuduh juga mengaku tidak bersalah bagi sembilan lagi pertuduhan pilihan iaitu dengan curangnya telah menggunakan suatu dokumen sebagai tulen resit rasmi untuk bayaran sewaan kenderaan trak pikap dan membeli peralatan sama yang mana tertuduh mempunyai sebab bahawa ia adalah palsu membabitkan jumlah sama.
Bagi kesemua pertuduhan pilihan itu, tertuduh  didakwa mengikut Seksyen 471 Kanun Keseksaan yang boleh dihukum di bawah Seksyen 465 kanun yang sama yang memperuntukkan penjara maksimum dua tahun atau denda atau kedua-duanya jika sabit kesalahan.
Terdahulu Timbalan Pendakwa Raya, Abd. Muntaqim Abdul Aziz menawarkan jaminan RM100,000 bagi kesemua pertuduhan berserta syarat tambahan tertuduh perlu melapor diri di pejabat SPRM, pasport diserahkan kepada mahkamah selain tidak menganggu saksi-saksi pendakwaan.
Bagaimanapun, peguam Wan Shahrizal Wan Ladin yang mewakili tertuduh memohon jumlah ikat jamin itu dikurangkan dengan alasan anak guamnya menanggung isteri dan mempunyai seorang anak.
“Tertuduh memberikan kerjasama penuh sepanjang siasatan dijalankan dan masih lagi berkhidmat sebagai pensyarah,” kata peguam itu.
Selepas mendengar permohonan kedua-dua belah pihak, Hakim Rozina membenarkan tertuduh diikat jamin RM20,000 bagi kesemua pertuduhan dan menetapkan syarat-syarat tambahan seperti yang dikemukakan pihak pendakwaan.
Tarikh 18 Oktober ini ditetapkan sebutan semula kes. – KOSMO! ONLINE


Siasatan tragedi helikopter terhempas akan dijalankan
Oleh EDDY AQMAL MOHAMED HAMIDI

12 September 2022, 3:28 pm
PUTRAJAYA – Pihak Berkuasa Penerbangan Awam Malaysia (CAAM) memaklumkan bahawa satu siasatan akan dijalankan berhubung tragedi helikopter terhempas berhampiran Kampung Kenangan, Bidor di Perak, petang semalam.
Ketua Pegawai Eksekutif CAAM, Datuk Kapten Chester Voo berkata, siasatan akan dijalankan oleh Biro Siasatan Kemalangan Udara di bawah Kementerian Pengangkutan mengikut Bahagian XXVI Peraturan-Peraturan Penerbangan Awam 2016.
“CAAM mengesahkan bahawa helikopter Eurocopter EC120B, pendaftaran N409HH yang dilaporkan terhempas sebelum ini telah ditemui oleh helikopter Tentera Udara Diraja Malaysia (TUDM), RESCUE01.
“Ketika ditemui berhampiran Kampung Kenangan, Bidor pada pukul 8.18 pagi, mangsa berada dalam keadaan tidak sedarkan diri dan telah dibawa ke Hospital Raja Permaisuri Bainun, Ipoh, Perak,” katanya dalam kenyataan hari ini.
Mangsa warga negara Hong Kong dikenali sebagai Tsz Kin Richard Chan, 58, itu bagaimanapun disahkan telah meninggal dunia di lokasi oleh pasukan penyelamat.
“Penyelarasan mencari dan menyelamat (SAR) di Kuala Lumpur Aeronautical Rescue Coordination Centre (KLARCC) di Pusat Kawalan Trafik Udara Kuala Lumpur (KLATCC) tamat sebaik semua unit SAR kembali ke pangkalan dengan selamat.

“CAAM ingin mengucapkan takziah kepada keluarga mangsa dan merakamkan setinggi-tinggi penghargaan kepada semua anggota pasukan SAR yang terlibat,” ujar beliau.
Terdahulu, Kosmo! Online semalam melaporkan sebuah helikopter jenis Eurocopter EC120B dilaporkan hilang setelah terputus hubungan dengan Pusat Kawalan Trafik Udara Kuala Lumpur (KLATCC) pada pukul 12.16 tengah hari.
Helikopter itu berlepas dari Lapangan Terbang Sultan Abdul Aziz Shah, Subang pada pukul 11.37 pagi untuk penerbangan persendirian dan dijadualkan mendarat pukul 12.37 tengah hari di Lapangan Terbang Sultan Azlan Shah, Ipoh, Perak. – KOSMO! ONLINE


Ribut petir di Perak, Pahang dan Johor
Oleh HARRITH HISHAM

12 September 2022, 4:08 pm
PETALING JAYA – Ribut petir dan hujan lebat diramalkan melanda empat negeri di Semenanjung termasuk Sarawak petang ini.
Jabatan Meteorologi (MetMalaysia) dalam laporannya berkata, di Perak melibatkan Perak Tengah dan Hilir Perak, manakala di Pahang meliputi Raub, Bentong dan Rompin.
Selain itu, di Johor, hujan lebat hanya tertumpu di daerah Mersing.
“Sarawak pula membabitkan Kuching, Serian, Samarahan, Sri Aman, Betong, Sarikei, Sibu (Sibu dan Kanowit) dan Mukah (Tanjung Manis, Daro, Matu dan Dalat).
“Hujan lebut dijangka reda selepas pukul 5 petang nanti,” ujarnya.
Tambah MetMalaysia, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Teliti semula garis panduan pemilihan penceramah ke sekolah
Oleh MOHD. HUSNI MOHD. NOOR

12 September 2022, 3:20 pm
PUTRAJAYA – Kementerian Pendidikan (KPM) akan memperincikan semula garis panduan pemilihan penceramah bagi sebarang program motivasi anjuran sekolah di seluruh negara.
Menteri Kanan Pendidikan, Datuk Dr. Radzi Jidin berkata, pihaknya akan meneliti semula garis panduan dan pekeliling sedia ada bagi memastikan perkara tidak diingini berlaku terutama membabitkan kes amang seksual terhadap murid sekolah.
“Satu penyelarasan dan pemantauan menyeluruh perlu dilakukan bagi memastikan kriteria tertentu diguna pakai sebelum menjemput penceramah bebas ke sekolah.
“Kalau kita perincikan semua perkara nanti kata KPM nak kawal semua, tapi kalau tiada penyelarasan dan pantauan akan jadi masalah kelak seperti yang dibangkit,” katanya pada sidang akhbar selepas merasmikan Program Bersama Semarakkan Transformasi Pendidikan Sektor Perancangan dan Pembangunan di Sekolah Sultan Alam Shah, hari ini.
Beliau berkata demikian ketika diminta mengulas mengenai kes amang seksual yang dilaporkan baru-baru ini membabitkan seorang penceramah bebas.
Sebelum ini, media melaporkan seorang penceramah didakwa melakukan amang seksual terhadap remaja sekolah berumur di bawah 18 tahun, yang dikenalinya menerusi program motivasi sekolah.

Setakat ini, sebanyak enam laporan polis dibuat terhadap penceramah bebas iaitu empat di sekitar Selangor dan dua lagi di Seremban, Negeri Sembilan.
Dalam pada itu, Radzi berkata, KPM memandang serius isu berkenaan demi keselamatan anak-anak di sekolah.
Buat masa ini, katanya, garis panduan pemilihan penceramah sedia ada masih terpakai sehingga satu garis panduan baharu diwujudkan.
“Walaupun sudah ada garis panduan jelas kadang-kadang pelaksanaan dan pematuhannya tidak diikuti dengan baik,” katanya. – KOSMO! ONLINE


Watak penggoda, Shiqin Kamal enggan jatuhkan darjat wanita
Oleh NUR EMIRA SAIZALI

12 September 2022, 3:22 pm
PETALING JAYA – Ingin lari menjayakan watak klise, pelakon Shiqin Kamal mahu mengelak memegang karakter wanita penggoda atau ‘gedik’ dalam mana-mana drama lakonannya.
Shiqin atau nama sebenarnya Nur Ashiqin Mohd. Kamal, 31, memberitahu, pendirian tersebut dilakukan kerana enggan menjatuhkan darjat seorang wanita dengan paparan sebegitu.
“Saya memang elak watak wanita perampas, penggoda atau gedik.
“Sebab darjat seorang wanita lebih dari itu. Mengapa saya yang juga seorang wanita perlu merendahkan imej kaum sendiri,” katanya kepada Kosmo! Online selepas sidang akhbar filem Ada Hantu 2 baru-baru ini.
Tambah pelakon drama Risik Pada Hati itu, selain watak perampas, dia sebaliknya mahu memegang karakter antagonis yang diketuai oleh kaum wanita seperti ketua gengster.
Katanya, walaupun karakter tersebut jahat, namun tetap boleh meletakkan pangkat yang dipegang wanita lebih tinggi berbanding lelaki.

“Jika diberi peluang, saya nak pegang watak antagonis yang diketuai oleh kaum wanita.
“Memang watak sebegitu agak kejam dan dibenci tetapi melalui karakter antagonis juga boleh mengangkat kaum wanita.
“Tak mahulah pegang watak perempuan jahat tetapi menjadi orang suruhan atau paparkan imej negatif. Saya nak tunjuk tingginya darjat wanita walaupun dari sisi yang gelap,” ujarnya. – KOSMO! ONLINE


Semua wad kelas tiga hospital baharu dilengkapi pendingin hawa
Oleh NORLIDA AKMAR IDROS

12 September 2022, 3:35 pm
LANGKAWI – Kementerian Kesihatan (KKM) akan memohon semua wad kelas tiga bagi setiap projek pembinaan hospital baharu selepas ini dilengkapi pendingin hawa untuk memastikan keselesaan semua pesakit dan kakitangan hospital.
Menteri Kesihatan, Khairy Jamaluddin Abu Bakar berkata, Hospital Sultanah Maliha (HSM) di pulau peranginan ini bakal menjadi hospital awam pertama dengan wad kelas ketiganya dilengkapi pendingin hawa.
Katanya, kemudahan tersebut tersedia selepas projek pembinaan bangunan tambahan HSM yang bernilai RM515 juta itu dijadualkan siap pada 2025.
“Kita nak umum bahawa Hospital Sultanah Maliha ini akan menjadi hospital awam pertama dengan wad kelas tiga pun ada pendingin hawa.
“Selepas ini, kita akan mohon semua hospital baharu akan mempunyai wad kelas tiga yang dilengkapi kemudahan tersebut,” katanya pada sidang akhbar selepas berucap pada Majlis Pecah Tanah Projek Bangunan Tambahan HSM di sini hari ini.
Sultan Kedah, Sultan Sallehuddin Sultan Badlishah dan Sultanah Kedah, Sultanah Maliha Tengku Ariff berkenaan menyempurnakan majlis pecah tanah tersebut.

Hadir sama Menteri Kanan Kerja Raya, Datuk Seri Fadillah Yusof dan Menteri Besar Kedah, Datuk Seri Muhammad Sanusi Md. Nor.
Kata Khairy, kemudahan pendingin hawa itu bukan sahaja untuk memastikan keselesaan pesakit, malah seluruh kakitangan termasuk jururawat yang bertugas di situ.
“Bukan kesian kepada pesakit sahaja, tetapi juga jururawat yang bertugas kerana wad kelas tiga ini memang panas.
“Oleh itu, selepas ini kita akan tukar spesifikasi bagi wad kelas tiga ini bagi semua projek pembangunan hospital baharu,” ujarnya. – KOSMO! ONLINE


Beberapa syor akan diteliti untuk tangani cabaran inflasi
Oleh EDDY AQMAL MOHAMED HAMIDI

12 September 2022, 3:13 pm
PUTRAJAYA – Kerajaan akan melihat kepada beberapa syor yang telah dibentangkan menerusi mesyuarat Pasukan Khas Jihad Tangani Inflasi hari ini dalam usaha untuk menghadapi cabaran inflasi yang turut memberi kesan kepada rakan dagangan di seluruh dunia.
Pengerusinya, Tan Sri Annuar Musa berkata, ada beberapa syor jangka pendek, sederhana dan panjang yang telah dibincangkan, namun belum ada sebarang keputusan khusus diambil kerajaan kerana ada beberapa perkara yang perlu diteliti.
“Antara syor yang dibincangkan dalam mesyuarat hari ini adalah keperluan untuk mengadakan satu pusat sehenti bagi kaedah rantaian bekalan makanan serta pengedarannya agar lebih efisyen, bersepadu selain mengurangkan kemungkinan kenaikan harga yang tidak diperlukan.
“Syor lain juga termasuklah melihat kepada sumber-sumber negara alternatif bagi barangan yang kita import agar dapat mengurangkan kos,” katanya pada sidang akhbar selepas selesai mesyuarat jawatankuasa tersebut, di sini hari ini.
Menurut Annuar, sebagai contoh, jika Malaysia mengimport ayam dari negara tertentu, kerajaan perlu melihat kepada negara lain juga sebagai sumber import alternatif yang dapat mengurangkan kos.
“Bagaimanapun, saya tidak dapat memberikan sebarang perincian tentang syor yang telah dikemukakan ini, memadai menyatakan bahawa setiap syor akan disusuli oleh urusetia untuk diambil tindakan lanjut yang bersesuaian,” ujar beliau.

Annuar yang juga Menteri Komunikasi dan Multimedia berkata, mesyuarat juga membincangkan tentang polemik dibangkitkan susulan kejatuhan nilai ringgit, malah Bank Negara (BNM) turut memberikan nasihat serta garis panduan dalam sesi tersebut.
“Keresahan tentang kejatuhan nilai ringgit ini sebenarnya terhad kepada nilai ringgit berbanding nilai mata wang tertentu khususnya dolar Amerika Syarikat (AS$) dan dolar Singapura (SGD), namun jika dilihat secara menyeluruh nilai ringgit turut mengukuh dengan mata wang tertentu.
“Nilai ringgit telah mengukuh berbanding yen Jepun sebanyak 15.5 peratus, ringgit mengukuh berbanding pound sterling (8.2 peratus) dan won Korea (7.3 peratus), cuma jika dibandingkan dengan AS$ dan SGD, ringgit melemah masing-masing 2.7 peratus dan 3.9 peratus,” ujar beliau.
Katanya, berhubung perbandingan dengan dolar AS, ia merupakan perkara yang diteliti sepanjang masa oleh BNM dan beberapa pelarasan perlu dibuat termasuk mengawal selia kenaikan kadar dasar semalaman (OPR).
“Kita perlu terangkan bahawa dua tahun lalu kadar OPR negara kira-kira 3.2 hingga ke 3.25 mata dan kerana kelembapan waktu Perintah Kawalan Pergerakan (PKP), ia telah diturunkan kepada tahap paling rendah dalam sejarah iaitu kepada 1.75 mata.
“Di negara tertentu, kerana tekanan ekonomi selepas PKP mereka naikkan kadar OPR dengan tinggi kira-kira 0.5 hingga 0.75, tetapi di Malaysia proses pemulihan OPS pada tahap lebih stabil dibuat secara berperingkat dari 1.75 kepada sekarang 2.5 mata,” jelas beliau.
Mengulas lanjut, Annuar berkata, BNM mempunyai rekod cemerlang, malah melihat kepada keseluruhan senario bagi memastikan negara mempunyai dasar kewangan yang baik, jadi tidak perlu untuk berasa sangsi. – KOSMO! ONLINE


Doktor terkandas kesesakan lalu lintas lari 3 kilometer demi selamatkan pesakit
Oleh KOSMO!

13 September 2022, 9:30 pm
NEW DELHI – Seorang pakar bedah di Bangalore, India, sanggup berlari sejauh 3 kilometer  ke hospital untuk melakukan pembedahan ke atas seorang pesakitnya selepas terkandas dalam kesesakan lalu lintas yang teruk, lapor laman berita India Today semalam.
Dr. Govind Nandakumar yang merupakan Pakar Bedah Gastroenterologi di Hospital Manipal Sarjapur,  dijadualkan melakukan  pembedahan kecemasan laparoskopi pundi hempedu terhadap seorang pesakit wanita separuh usia pada pukul 10 pagi (waktu tempatan), 30 Ogos lalu.
Bagaimanapun, dia terkandas dalam kesesakan lalu lintas di Sarjapur, Marathalli.
Tanpa berfikir panjang, Govind meninggalkan kereta yang dipandu pemandunya dan berlari sejauh 3 kilometer  ke hospital bagi melakukan pembedahan tersebut.
“Setiap hari, saya melakukan perjalanan dari Bangalore tengah ke Hospital Manipal di Sarjapur yang terletak di tenggara Bangalore.
“Saya bertolak dari rumah pada waktu yang tepat untuk menjalankan pembedahan. Pasukan saya juga telah bersiap sedia untuk melakukan pembedahan sebaik sahaja saya tiba di hospital.

“Melihatkan keadaan lalu lintas yang teruk, saya membuat keputusan untuk meninggalkan kereta bersama pemandu dan berlari ke hospital tanpa berfikir panjang,” ujarnya.
Pembedahan tersebut berjalan dengan lancar dan pesakit berkenaan dilaporkan telah keluar dari hospital dan berada dalam keadaan baik. – Agensi


OKT kes dadah meninggal dunia ketika rawatan
Oleh ASLIZA MUSA

13 September 2022, 9:14 pm
IPOH – Seorang lelaki yang juga orang kena tahan (OKT) disahkan meninggal dunia ketika mendapatkan rawatan di Hospital Raja Permaisuri Bainun (HRPB) pada pukul 10.30 pagi tadi.
Ketua Polis Daerah, Asisten Komisioner Yahaya Hassan berkata, lelaki berusia 62 tahun itu didapati dalam keadaan tidak sihat pada pukul 9.02 pagi ketika berada di lokap Balai Polis Jelapang.
Katanya, ketika itu OKT tersebut sedang menunggu untuk dibawa ke Mahkamah Majistret Ipoh bagi tujuan pertuduhan berkaitan kes dadah.
“Polis telah menghubungi pihak hospital dan lelaki terbabit dihantar ke HRPB oleh ambulans bagi mendapatkan rawatan. Bagaimanapun, lelaki itu disahkan meninggal dunia pada pukul 10.30 pagi di HRPB setelah rawatan kecemasan diberikan pegawai perubatan,” katanya dalam kenyataannya di sini hari ini.
Menurut beliau, OKT ditangkap Sabtu lalu di Jalan Carey dekat sini di bawah Seksyen 12(2) dan Seksyen 15(1)(A) Akta Dadah Berbahaya 1952.
“Bedah siasat akan dijalankan esok bagi mengetahui punca kematian. Siasatan kes dijalankan Unit Siasatan Jenayah dan Kematian Tahanan (USJKT) Jabatan Integriti dan Pematuhan Standard (JIPS) Bukit Aman,” katanya. – KOSMO! ONLINE


Lelaki ramal Raja Charles III mangkat pada 28 Mac 2026
Oleh KOSMO!

13 September 2022, 8:45 pm
LONDON – Seorang lelaki di Britain membuat ramalan bahawa pemerintah baharu kerajaan itu, Raja Charles III akan mangkat pada 28 Mac 2026, lapor akhbar Mirror UK semalam.
Lelaki itu, Logan Smith pernah meramal kemangkatan Ratu Elizabeth II dengan tepat pada Julai lalu yang mengatakan hayat baginda akan berakhir pada 8 September 2022.
Perkara tersebut dimuat naik di laman Twitter Smith yang menjadi tular dan ditangkap layar serta disebar oleh pengguna internet.
Klip pendek itu mendapat lebih 91,000 suka apabila pengguna meninggalkan komen tentang ciapan itu dengan sesetengahnya percaya bahawa ia boleh berlaku dan yang lain mendakwa bahawa ia tidak akan berlaku.
Pihak Twitter telah menggantung akaun Smith selepas ciapan tersebut tular.
“Saya harap ia tidak berlaku dan Raja Charles III akan memerintah United Kingdom sekurang-kurangnya 10 tahun,” komen seorang pengguna media sosial.

“Tiada siapa boleh meramal kemangkatan Raja Charles III dalam tempoh empat tahun lagi. Hanya Tuhan sahaja yang berhak tentukan tarikh tersebut,” kata seorang lagi. – Agensi


Gabenor dan Timbalan Gabenor Jakarta dipecat kes rasuah
Oleh KOSMO!

13 September 2022, 8:15 pm
JAKARTA – Dewan Perwakilan Rakyat Daerah Ibu Kota Khusus Jakarta (DPRD DKI) sepakat mengumumkan pemecatan Gabenor Jakarta, Anies Baswedan dan Timbalan Gabenor, Ahmad Riza Partia, lapor stesen penyiaran CNNIndonesia semalam.
Ketua DPRD DKI Jakarta, Prasetyo Edi Marsudi berkata, sidang akhbar tersebut diadakan selepas dipersetujui pada mesyuarat Badan Permusyawaratan (Bamus) dalam perbincangan terdahulu.
“Berdasarkan input daripada kepimpinan dan ahli Bamus, satu mesyuarat telah dipersetujui untuk mengumumkan pemecatan Gabenor dan Timbalan Gabenor bagi tempoh 2017 hingga 2022 pada 13 September,” kata Prasetyo ketika itu.
Timbalan Pengerusi DPRD, Rani Mauliani berkata, sidang mengenainya  semalam merupakan pengumuman penggal terakhir Anies-Riza 30 hari sebelum tamat tempoh jawatan.
Difahamkan, Anies-Riza sepatutnya menamatkan tempoh perkhidmatannya pada 16 Oktober ini.
Selepas mesyuarat pleno mengumumkan pemecatan Anies dan Riza, DPRD juga meneruskan mesyuarat pimpinan bersama bagi membincangkan calon Pemangku Gabenor DKI Jakarta menggantikan Anies.

Berdasarkan surat Kementerian Dalam Negeri yang dihantar kepada DPRD DKI Jakarta, nama tiga calon Gabenor PJ DKI Jakarta hendaklah dihantar selewat-lewatnya pada 16 September, atau sebulan sebelum tempoh jawatan Anies tamat.
Minggu lalu, Anies telah dipanggil oleh Badan Pencegah Rasuah Indonesia untuk menjawab  dakwaan pembayaran penganjuran Formula E pada Jun lalu.
Mekanisme pembayaran komitmen Formula E yang dilaksanakan oleh Pemerintah Provinsi DKI Jakarta didakwa melanggar peraturan.
Ini kerana komitmen Formula E sebanyak 180 bilion rupiah (RM54 juta) dipercayai sudah dibayar walaupun bajet belum diluluskan. – Agensi


Bangunan ikonik seluruh dunia papar wajah Ratu Elizabeth II sebagai penghormatan
Oleh KOSMO!

13 September 2022, 10:30 pm
DUBAI – Beberapa seni bina ikonik dunia mempunyai cara tersendiri untuk  mengenang pemergian monarki paling lama bertakhta di Britain, Ratu Elizabeth II yang mangkat pada petang Khamis lalu, lapor akhbar Metro UK kelmarin.
Pencakar langit tertinggi dunia, Burj Khalifa di Dubai memaparkan wajah baginda dalam bentuk cahaya lampu pada dinding bangunannya sebagai penghormatan kepada mendiang.
Ia juga memaparkan cahaya lampu berlatar belakangkan kibaran bendera Great Britain iaitu Union Jack yang berselang seli dengan wajah Elizabeth.
Bangunan Empire State di New York, Amerika Syarikat (AS) pula dinyalakan dengan paparan lampu ungu dan perak untuk memberi penghormatan kepada Ratu Elizabeth II.
“Malam ini, lampu menara kami akan bersinar dalam warna ungu dan berkilauan dalam perak untuk menghormati kehidupan dan warisan baginda  Ratu Elizabeth II,” tulis akaun Twitter rasmi bangunan tersebut.
Sementara itu,  Gerbang Brandenburg di Berlin, Jerman dan patung Christ the Redeemer di Brazil yang menghadap Rio de Janeiro juga diterangi dengan warna merah, biru dan putih iaitu warna bendera Union Jack.

Papan iklan di Big Apple dan Las Vegas, AS juga memaparkan potret mendiang.
Sydney Opera House di Australia pula memancarkan potret Ratu Elizabeth II pada layar gergasi dan memuji baginda sebagai contoh  kekuatan dan kestabilan.
Britain secara rasmi memasuki tempoh berkabung negara susulan pengumuman kemangkatan Elizabeth pada pukul 6.30 petang Khamis lalu (waktu tempatan).
Ia akan berterusan sehingga tamat hari Pengebumian Negara  yang dijadualkan berlangsung pada Isnin depan. – Agensi


Gagal bayar wang ansuran, wanita sanggup rosakkan motosikal
Oleh KOSMO!

13 September 2022, 10:00 pm
JAKARTA – Gara-gara berang motosikal ditarik kerana gagal membayar ansuran bulanan, seorang wanita di Indonesia bertindak merosakkan kenderaan tersebut dengan cara mengetuknya  menggunakan batu, lapor laman berita Berita Hits hari ini.
Berdasarkan klip video yang tular di media sosial,  dia dilihat mengetuk bahagian hadapan motosikal itu yang diletakkan di sebuah kawasan parkir.
Sambil merosakkan kenderaan tersebut, bibirnya tidak berhenti marah sehinggakan nombor pendaftaran motosikal itu tercabut daripada kedudukannya.
Dia bagaimanapun tetap meneruskan tindakan tersebut dengan melempar batu ke arah motosikal itu sekuat hati sebelum berlalu dari situ bersama anaknya yang masih kecil.
“Tidak dapat menerima kenyataan bahawa motosikalnya ditarik, seorang ibu merosakkan motosikalnya sendiri,” demikian menurut keterangan pada video tersebut.
Video itu menjadi tular dengan netizen memberikan pelbagai komen mengenai perbuatan wanita berkenaan.

“Ibu saya selalu berpesan, kalau mahu beli sesuatu, utamakan dahulu kemampuan. Jangan sampai menjadi masalah di kemudian hari,” kata seorang pengguna media sosial.
“Tidak mampu bayar tetapi dirosakkan pula. Ini sudah parah,” kata seorang lagi netizen. – AGENSI


Berang dipatuk, lelaki gigit ular tedung hingga mati
Oleh KOSMO!

13 September 2022, 9:00 pm
NEW DELHI – Seorang petani di India membalas dendam terhadap seekor ular tedung yang mematuknya dengan cara menggigit reptilia berbisa  itu sehingga mati, lapor akhbar Daily Star semalam.
Dalam kejadian pada 6 September lalu, petani bernama Salim Khan dilaporkan sedang bekerja di kawasan sawah padi berhampiran sebuah kampung di wilayah Bengal.
Penduduk tempatan berkata, lelaki itu mengumpul rumput untuk memberi makan kepada lembu peliharaannya apabila dia tiba-tiba dipatuk seekor ular tedung.
Salim dipatuk pada bahagian kaki, menyebabkan dia nekad membalas dendam terhadap repitilia berbisa itu.
Tidak seperti kebanyakan orang lain yang melarikan diri sekiranya insiden tersebut berlaku, Salim bertindak menggigit ular tedung itu sehingga ia mati.
Lelaki itu kemudian berarak di sekitar kejiranannya bersama bangkai haiwan itu yang dililit di  leher. Dia bangga kerana dapat membunuh ular yang menyerangnya.

Menurut Salim, dia sedikit pun tidak berasa sakit selepas dipatuk ular tedung itu.
“Kami melihat Salim menunggang basikal bersama seekor ular tedung yang dililit di sekeliling lehernya. Ia amat menakutkan,” kata seorangs saksi kepada laman berita Sambad English.
Menurut Sambad English, Salim mendakwa bahawa dia berjaya menghapuskan bisa ular menggunakan ilmu sihir. – Agensi


Rakyat China rayu bantuan makanan semasa perintah berkurung Covid-19
Oleh KOSMO!

13 September 2022, 8:30 pm
BEIJING – Sebilangan penduduk yang dikenakan perintah berkurung di beberapa kawasan di seluruh China mengadu bahawa mereka berdepan kekurangan bekalan makanan dan  barangan keperluan harian, lapor Badan Penyiaran Britain (BBC) semalam.
Berpuluh-puluh juta penduduk di sekurang-kurangnya 30 wilayah di negara itu dikenakan sekatan Covid-19 dan diarah  untuk kekal berada di rumah.
“Sudah 15 hari (perintah berkurung dikenakan). Kami kehabisan tepung, beras dan telur.
“Beberapa hari lalu, kami kehabisan susu untuk anak-anak,” kata seorang penduduk wilayah Xinjiang,  barat China.
Dasar sifar Covid China menyebabkan pihak berkuasa terpaksa bergelut untuk melaksanakan perintah berkurung yang ketat meskipun hanya sedikit kes yang  dicatatkan.
Semalam negara itu hanya mencatatkan 949 kes baharu Covid-19.

Di Xinjiang, perintah berkurung selama beberapa minggu yang  dikuatkuasakan di Wilayah Autonomi Ili Kazakh, dekat  sempadan Kazakhstan, membuatkan penduduk yang terdesak merayu meminta bantuan di media sosial.
Di  ibu negeri Ili, Yining, dokumen yang dikongsikan secara online memaparkan lebih 300 permintaan kecemasan  bagi bekalan makanan, ubat dan tuala wanita tersebar meluas.
“Saya sudah kehabisan wang untuk membeli bekalan. Isteri saya hamil dan kami mempunyai dua anak.
“Kami kehabisan gas memasak dan isteri saya perlu melakukan pemeriksaan perubatan,” kata seorang penduduk.
Sementara itu, di Guizhou, pihak berkuasa melaksanakan perintah berkurung di kawasan ibu kota wilayah itu tanpa sebarang amaran, menyebabkan 500,000 penduduk terkandas di rumah tanpa sempat membuat persiapan.
Lif-lif dilaporkan tidak berfungsi bagi menghalang penduduk meninggalkan rumah, lapor akhbar The Guardian.
“Kami tidak boleh membeli bekalan secara online kerana perkhidmatan penghantaran tidak boleh dilakukan selain pasar raya ditutup.
“Adakah pemerintah menganggap kami seperti haiwan atau mereka mahu kami mati?” kata seorang pengguna di laman media sosial Weibo.  – AGENSI